title: Kesäolympialaiset 1940

text: Kesäolympiakisojen ajankohdaksi Helsingissä sovittiin 20. heinäkuuta – 4. elokuuta 1940. Järjestelytoimikunnan perustava kokous pidettiin 18. elokuuta 1938, jolloin sen puheenjohtajaksi valittiin pankinjohtaja, SVUL:n puheenjohtaja J. W. Rangell. Varapuheenjohtajina toimivat KOK:n suomalaisjäsen Ernst Krogius ja Suomen Olympiakomitean puheenjohtaja Urho Kekkonen, sihteerinä Jussi Tossavainen, pääsihteerinä ensimmäisen vuoden everstiluutnantti V. A. M. Karikoski ja toisen Lauri Miettinen. Muita järjestelytoimikunnan jäseniä olivat kaupunginjohtaja Erik von Frenckell, pääjohtaja Mauno Pekkala, kaupunginjohtaja Johan Helo ja kenraaliluutnantti Hugo Österman.


title: Kesäolympialaiset 1940

text: Tähän aikaan oli tapana, että kisat järjestänyt maa saa uuden edustajan KOK:aan. Suomen edustajaksi KOK:n syyskuun 1938 istunnossa valittiin J. W. Rangell. Järjestelytoimikunnan työssä näkyi edellisen kisaisännän eli natsi-Saksan into osallistua kisojen järjestelyyn. Saksan rooli 1930-luvun lopulla oli KOK:ssa vahvassa kasvussa. Tekniseksi asiantuntijaksi KOK lähetti saksalaisen Werner Klingebergin. Hän oli ollut Berliinin kisoissa pääsihteeri Carl Diemin johtaman järjestelytoimikunnan palveluksessa. Tokion saatua kisat hän oli ollut vuodesta 1937 Tokiossa ja siirtyi Helsinkiin kisojen siirryttyä Helsingin järjestettäväksi.


title: Kesäolympialaiset 1940

text:
Suomessa kisojen järjestelyyn liittyi poliittisia jännitteitä, sillä huhtikuussa järjestelytoimikunnan pääsihteeriksi valittiin everstiluutnantti V. A. M. Karikoski, jota saattoi pitää Rangellin ja Kekkosen ehdokkaana. Von Frenckell koki tulleensa syrjäytytetyksi poliittisista syistä, sillä hänen katsottiin kuuluvan ruotsinkielisen oikeiston edustajaksi ja siksi poliittisesti Kekkosen ja hänen kannattajiensa syrjäyttämäksi. Von Frenckellin erottua järjestelytoimikunnasta hänestä tuli Helsingin kaupungin olympiatoimiston päällikkö.
Lisäksi jännitteitä aiheutti TUL:n urheilijoiden osallistuminen Suomen olympiajoukkueeseen – tähän astihan TUL:n urheilijat eivät olleet osallistuneet Suomen edustajina olympiakisoihin. Asiaan liittyi Suomen urheilun keskusjärjestöasiat erityisesti SVUL:n ja TUL:n välinen suhde. Järjestelytoimikunnan puheenjohtaja Rangell uhkasi jopa erolla, elleivät SVUL ja TUL pääse sopuun. Neuvottelut päättyivät huhtikuussa 1939 lopulta sopuun, eli TUL:n urheilijat osallistuvat tuleviin kotikisoihin.


title: Kesäolympialaiset 1940

text: Kisoihin kutsuttiin 64 olympiakansakuntaa, joista 48 ilmoittautui 10. lokakuuta 1939 mennessä.


title: Kesäolympialaiset 1940

text: Kisapaikkojen rakentaminen oli kiireellisin tehtävä. Olympiastadionin lisäksi toteutettiin lukuisia muitakin rakennuskohteita. Stadionin viereen rakennettiin uimastadion, velodromi, Taivallahden soutustadion, ratsastusstadionin katsomotiloja laajennettiin ja Messuhalli kunnostettiin voimailulajeille, Pallokenttä jalkapallon alkusarjan otteluille ja Malmin ampumarata. Urheilijoiden majoitusta varten rakennettiin Olympiakylä paikkanaan Koskelantien omakotialue, jonne rakennettiin 30 kolmikerroksista asuintaloa 3 000 miesurheilijaa varten. Naisurheilijoiden majoitus oli tarkoitus järjestää sairaanhoito-opistossa niin sanottuun Olympiakotiin.


title: Kesäolympialaiset 1940

text: Pääsylippuja sai tilata Suomessa syksystä 1938 helmikuuhun 1939, jona aikana kotimaisia lippuvarauksia tuli noin 200 000.


title: Kesäolympialaiset 1940

text: Kisojen järjestämisestä luovuttiin maaliskuussa 1940 Euroopassa käytyjen sotatoimien vuoksi. Syynä oli myös talvisodan johdosta heikentynyt taloustilanne sekä sodan aiheuttama katkos kisojen valmisteluissa. Virallisesti kisat peruutettiin Suomen Olympiakomitean kokouksessa huhtikuussa 1940, jolloin sota Euroopassa oli laajentunut Saksan hyökättyä Tanskaan ja Norjaan.


title: Kesäolympialaiset 1940

text: Kesällä 1940 kisojen suunniteltuun avajaisaikaan järjestettiin kaksipäiväiset Kaatuneiden urheilijoiden muistokilpailut, joissa haluttiin muistaa niitä talvisodassa kaatuneita suomalaisurheilijoita, jotka olisivat olleet kesän 1940 mahdollisia olympiaosanottajia.


title: Kesäolympialaiset 1940

text: Syyskuussa 1940 Helsingin olympiastadionilla järjestettiin yleisurheilun kolmimaaottelu Suomi–Ruotsi–Saksa, jota kutsuttiin aikanaan ”pienoisolympialaisiksi”.


title: Tony Lip

text: Tony Lip (oik. Frank Anthony Vallelonga; 30. heinäkuuta 1930 Beaver Falls, Pennsylvania – 4. tammikuuta 2013 Teaneck, New Jersey) oli yhdysvaltalainen näyttelijä ja kirjailija. Kenties parhaiten hänet muistetaan roolistaan rikollisjohtaja Carmine Lupertazzina televisiosarjassa "Sopranos". Lip osallistui vuonna 2005 julkaistun kirjan "Shut Up And Eat!" kirjoittamiseen.


title: Tony Lip

text: 82-vuotiaana kuolleelta Tony Lipiltä jäi pojat Nick Vallelonga ja Frank Vallelonga Jr., veli Rudy Vallelonga sekä yksi pojanpoika.


title: Riskirecords

text: Riskirecords on Jyväskylässä ja Helsingissä toimiva äänilevyjä tuottava osuuskunta, joka keskittyy lähinnä jäsentensä julkaisuihin. Tyylilajeiltaan laaja tuotanto ulottuu iskelmällisestä popmusiikista rockin kautta keskisuomalaista rytmimusiikkia kartoittaviin arkistoäänitteisiin.


title: Nathu La

text: Nathu La on korkea sola Himalajalla, Intian Sikkimin ja Kiinan Tiibetin rajalla. Solan korkeus on eri lähteiden mukaan noin 4 300–4 550 metriä.


title: Nathu La

text: Nathu Lan kautta kulki aikoinaan yksi Silkkitien kauppareiteistä. Rajaliikenne on ollut suljettuna vuodesta 1962 Kiinan–Intian sodan jälkeen, mutta se avattiin uudelleen vuonna 2006.


title: Savonlinnan ortodoksinen kirkko

text: Savonlinnan ortodoksinen kirkko eli Pyhien profeetta Sakariaan ja vanhurskaan Elisabetin kirkko on Savonlinnan Talvisalossa sijaitseva Varkauden ortodoksisen seurakunnan kirkko. Sen suunnitteli arkkitehti Ilmari Ahonen, ja se valmistui 1959. Ensin sen nimi oli Savonlinnan Pyhien profeetta Sakariaan ja vanhurskaan Elisabetin rukoushuone. Joensuun apulaispiispa Arseni vihki sen 5. syyskuuta 2009 Pyhien profeetta Sakariaan ja vanhurskaan Elisabetin kirkoksi.


title: Vedonpoistaja

text: Vedonpoistaja on sähkötekniikassa käytetty komponentti, jolla pyritään estämään sähköjohdinta liikkumasta vaikka siihen kohdistuisi vetoa tai työntöä. Vedonpoistajia on eri kokoisia, ja ne voivat olla kertakäyttöisiä tai käyttäjän hallittavissa. Vedonpoistaja voi olla kiristettävissä ruuvimeisselillä tai käsin kääntämällä. Vedonpoistajan yhteydessä voi myös olla jatke siten, että johdinta liikutettaessa rasitus kohdistuu laajemmalle alueelle ja johdin kestää pidempään rasitusta (taivutussuoja).


title: Vedonpoistaja

text: Mikäli sähkölaite toimii 230 voltin tai sitä suuremmalla vaihtojännitteellä, vedonpoistajan merkitys korostuu, mutta sen lisäksi rakenne suojataan kytkemällä maadoitusjohdin muita johtimia pidemmäksi, jotta se irtoaisi viimeisenä, vaikka vedonpoistaja ei enää toimisikaan.


title: Kromitrioksidi

text: Kromitrioksidi eli kromi(VI)oksidi (CrO) on yksi kromin oksideista. Yhdistettä käytetään pääasiassa metallien kromaukseen ja hapettimena.


title: Kromitrioksidi

text: Huoneenlämpötilassa kromitrioksidi on punaisina neulamaisina kiteinä. Kiteet ovat hygroskooppisia ja liukenevat hyvin veteen. Veden lisäksi myös eräät orgaaniset liuottimet, kuten etanoli ja dietyylieetteri kykenevät liuottamaan kromitrioksidia. Veteen liuetessaan kromitrioksidi muodostaa kromihappoa ja voidaan pitää sen anhydridinä. Toisinaan myös kromitrioksidista käytetään nimitystä kromihappo. Kromitrioksidi on muiden kuudenarvoisen kromin yhdisteiden tavoin erittäin voimakas hapetin ja reaktiot helposti hapettuvien orgaanisten yhdisteiden, kuten alkoholien kanssa voivat olla erittäin voimakkaita. Helposti pelkistyvät yhdisteet voivat syttyä palamaan tai jopa räjähtää joutuessaan kosketuksiin kromitrioksidin kanssa. Yhdiste hajoaa voimakkaasti kuumennettaessa ja tuotteena muodostuu eri välivaiheiden kautta dikromitrioksidia ja happea.


title: Kromitrioksidi

text: Kiinteänä kromitrioksidi koostuu hyvin pitkistä polymeerisistä ketjuista, joissa jokainen kromiatomi on sitoutunut neljään happiatomiin tetraedrimäisesti. Nämä CrO-tetraedrit ovat linkittyneet toisiinsa tetraedrin kulmien happiatomien välityksellä.


title: Kromitrioksidi

text: Kromitrioksidia valmistetaan natrium- tai kaliumdikromaatin ja väkevän rikkihappoliuoksen välisellä reaktiolla ja prosessi voi olla joko jatkuvatoiminen tai panostyyppinen. Viimeisessä vaiheessa kromitrioksidi erotetaan sivutuotteena muodostuvasta natriumvetysulfaatista sulattamalla, jolloin raskaampi kromitrioksidi painuu reaktioastian pohjalle ja voidaan erottaa. Kromitrioksidi myydään tyypillisesti hiutalemaisina kiteinä tai hienoksi jauhettuna.


title: Kromitrioksidi

text: Tärkein kromitrioksidin käyttökohde on metallien päällystäminen kromilla sähkökemiallisesti eli kromaus. Kromitrioksidia voidaan käyttää myös passivoimaan eräiden metallien ja metalliseosten, kuten sinkin, alumiinin ja pronssin pintaa. Muita käyttökohteita ovat hapettimena toimiminen orgaanisessa synteesissä, kromidioksidin valmistus ja värjäyksessä.


title: Kromitrioksidi

text: Kromitrioksidi ärsyttää hengitysteitä aiheuttaen yskimistä ja vaikeutunutta hengitystä. Joutuessaan iholle, silmiin tai nieltynä se voi aiheuttaa syövytysvammoja. Muiden kromi(VI)yhdisteiden tavoin kromitrioksidi on osoittautunut karsinogeeniseksi.


title: Suomen surkein kuski

text: Suomen surkein kuski on syksyllä 2012 alkanut suomalainen viihdeohjelma, jossa etsitään ohjelman nimen mukaisesti "Suomen surkeinta kuskia". Ohjelman edetessä jakson paras kuski putoaa kilpailusta pois ja lopulta selviää kuka oli kauden huonoin kuski. Ohjelmaa on vuoteen 2018 mennessä esitetty viiden tuotantokauden ajan.


title: Suomen surkein kuski

text: Ohjelma perustuu "Britain's Worst Driver" -formaattiin. Suomessa Sub-kanava on aiemmin esittänyt myös formaatin ruotsalaisversiota "Ruotsin huonoimmat kuskit" ("Sveriges värsta bilförare").


title: Suomen surkein kuski

text: Sarjan ensimmäinen tuotantokausi esitettiin MTV Max -maksukanavalla 18. syyskuuta – 4. joulukuuta 2012. Jaksot nähtiin uusintoina Subilla 8. tammikuuta 2013 alkaen. MTV3 esitti ensimmäisen kauden uusintana 2. toukokuuta 2013 alkaen. Katsojamäärä televisiossa ensiesityspäivänä


title: Suomen surkein kuski

text: Sarjan toisen tuotantokauden kilpailijahaku alkoi 26. helmikuuta 2013. Toinen tuotantokausi kuvattiin kesän 2013 aikana ja sen esittäminen alkoi MTV3-kanavalla 20. tammikuuta 2014. Katsojamäärä televisiossa ensiesityspäivänä


title: Suomen surkein kuski

text: Kesällä 2014 kuvatun kolmannen tuotantokauden kilpailijahaku alkoi 17. maaliskuuta 2014. Kolmas kausi alkoi 19. tammikuuta 2015 MTV3-kanavalla. Katsojamäärä televisiossa ensiesityspäivänä


title: Suomen surkein kuski

text: Kilpailijahaku ohjelman kevättalvella 2016 kuvatulle neljännelle tuotantokaudelle alkoi 2. joulukuuta 2015. Neljäs kausi alkoi MTV3-kanavalla 21. helmikuuta 2017.


title: Suomen surkein kuski

text: Kauden seitsemän ensimmäisen jakson tehtävät kuvattiin Ukkohallassa, jonka jälkeen tehtävien kuvaukset siirtyivät Etelä-Suomeen. Katsojamäärä televisiossa ensiesityspäivänä


title: Suomen surkein kuski

text: Kilpailijahaku ohjelman viidennelle tuotantokaudelle alkoi 21. kesäkuuta 2017. Kaudella uutena juontajana aloitti Eero Ettala. Katsojamäärä televisiossa ensiesityspäivänä


title: Suomen surkein kuski

text: Ohjelman kuudennen tuotantokauden osallistujahaku alkoi 3. joulukuuta 2018.Ensimmäisellä tuotantokaudella kilpailun tuomareina toimivat rata-autoilija Emma Kimiläinen-Liuski, vanhempi konstaapeli Sari Nuolikoski sekä ajo-opettaja, entinen poliisi Jussi Pohjonen. Toisella kaudella Nuolikoski ja Pohjonen jatkoivat tuomareina ja Kimiläinen-Liuskin korvasi rallin päävalmentajana, kartanlukijana sekä ajokouluttajana toiminut Tuomo Nikkola. Kimiläinen-Liuski vieraili tuomarina toisen kauden kahdeksannessa jaksossa sekä kolmannen kauden seitsemännessä jaksossa.


title: Punkaharjun kirkko

text: Vuonna 2000 valmistui kirkossa merkittävin peruskorjaus. Kirkkosalia jatkettiin noin viidellä metrillä, eteistilaksi rakennettiin lasikäytävä ja kellotapuli sijoitettiin kirkon yhteyteen. Kirkon kuorin sivuikkunoihin tuli taiteilija Maire Pyykön suunnittelemat lasimaalaukset. Piispa Voitto Huotari toimitti kirkon peruskorjauksen jälkeen uudelleen käyttöönoton ja nimesi kirkon Apostoli Tuomaan kirkoksi.


title: Pääskylahden kirkko

text: Pääskylahden kirkko on Savonlinnan seurakunnan kirkko ja sijaitsee Savonlinnan Pääskylahden kaupunginosassa. Vuonna 1957 rakennettu kirkko rakennettiin Pääskylahden teollisuusyhteisön tarpeisiin. Kirkon suunnitteli Savonlinnan kaupunginarkkitehti Kauko A. Tuominen. Kirkon yhteydessä on seurakuntasali sekä useita kerhotiloja. Kirkon alttarin lasimaalauksen on tehnyt taiteilija Antti Salmenlinna. Ensimmäiset urut kirkkoon rakennettiin vuonna 1977. Pääskylahden kirkko on peruskorjattu sisätiloiltaan täydellisesti 1998, jossa kirkon valoisuutta lisättiin ja penkit korvattiin tuoleilla. Kirkossa on istumapaikkoja noin 200:lle henkilölle. Pääskylahden kirkossa pidetään seurakunnan jumalanpalvelukset sunnuntaisin klo 12.00.


title: Masca

text: Masca on 80 asukkaan vuoristokylä Teneriffalla. Mascan seutu on tunnettu jylhistä ja rehevistä maisemista. Mascassa kasvaa taatelipalmuja. Mascasta lähtee retkeilijöiden suosima reitti meren rantaan. Masca sijaitsee Tenon kansallispuistossa.


title: Kempeleen historia

text: Kempeleen historia on vuonna 1982 julkaistu Mauno Hiltusen kirjoittama, ja Kempeleen kunnan ja seurakunnan kustantama kirja.


title: Kempeleen historia

text: Kirja kattaa ajan Kempeleen kylän synnystä 1500-luvulla 1980-luvun alkuun, jolloin Kempeleen kunta eli voimakasta kasvuvaihetta. Kirjailija kertoo kirjan alkulauseessa, että varsin mittavan ajanjakson ja kirjan sivumäärän puitteissa, siinä käsitellään vain olennaisimpia piirteitä ja keskeisimpiä kehityslinjoja. Kirjailija kertoo käyttäneensä kirjan teon alkuvaiheessa pohjana Kempeleen pitkäaikaisen kirkkoherra Kaarlo Ilmari Cajanuksen vuonna 1936 ilmestynyttä kirjaa "Kempeleen seurakunnan vaiheita", joka monipuolisesti käsittelee Kempeleen seurakunnan historiaa.


title: Kempeleen historia

text: Kirja on jaettu yhdeksään elämänalan mukaiseen päälukuun, joka alkaa paikallisista luonnonoloista, joista maankohoamisilmiö, moninaisesti elämään vaikuttanut tekijä on saanut erityistä painotusta. Lisäksi kirjassa käsitellään hallinnollisia yhteyksiä, asutusta ja väestöä, elinkeinoelämää, seurakunnan ja kirkon vaiheita, kunnalliselämää, henkistä kulttuuria ja yhdistystoimintaa, koulutoimia sekä poliittisia tapahtumia.


title: Kempeleen historia

text: Kirjailija kertoo, että kunnalliselämän osalta käytettävissä oleva lähdeaineiston määrä on ollut tavattoman runsas ja lähes aukoton, kun taas kirjallisuutta oli perin niukasti käytettävissä. Suureksi osaksi kirja perustuu ennen käyttämättömän alkuperäismateriaalin varaan. Varsin ongelmallinen tekijä kirjan teossa oli Kempeleen viime vuosikymmeninä alkanut ja tuolloin yhäkin jatkuva voimakas kasvukehitys.


title: Kempeleen historia

text: Kirjassa on myös runsaasti valokuvia historian ajalta.


title: Kempeleen historia

text: Mauno Hiltusen lisäksi kirjan tekoon osallistuivat Kempeleen kunnan ja seurakunnan edustajista koostuva historiatoimikunta, jotka muun muassa perehtyivät käsikirjoitukseen, selvittivät historiaa sekä avustivat valokuva-aineiston hankinnassa. Kirjailija toteaa, että "Ilman historiatoimikunnan laajaa paikallistuntemusta kulku menneisyyden metsikössä olisi välistä voinut muuttua onnettomaksi harhailuksi.".


title: Kempeleen historia

text: Lisäksi kirjan teossa ovat olleet mukana professori Aimo Halila, joka tarkasti kirjan käsikirjoituksen sekä Oulun Paikallishistoriallinen toimiston ja Oulun maakunta-arkiston henkilökunta.


title: Madeiransitruunaperhonen

text: Madeiransitruunaperhonen ("Gonepteryx maderensis") on erittäin uhanalaiseksi luokiteltu Madeiralla endeemisenä tavattava päiväperhonen. Joissakin lähteissä sitä pidetään eteläeurooppalaisen kleopatran ("Gonepteryx cleopatra") alalajina. Lajin siivet ovat kellertävät ja siipiväli 52–61 mm. Harvalukuisen lajin elintavat tunnetaan huonosti.


title: Madeiransitruunaperhonen

text: Molemmilla sukupuolilla etusiipien kärki on terävä ja takasiivissä on lyhyt kannus. Siipien alapinnat ovat kellanvihreät, ja niissä on ruskeat keskitäplät. Siipien yläpinnoilla keskitäplät ovat oranssinpunaiset, ja siiven reunassa, siipisuonten päissä on tummemmat täplät. Koiraalla siipien yläpinnan pohjaväri on kirkkaan sitruunankeltainen, mutta etusiivissä yläpinta on reunoja lukuun ottamatta kirkkaan oranssi. Naaraalla siivet ovat yläpuolelta kauttaaltaan vaaleankeltainen ja etusiivet ovat etureunastaan hiukan oranssinsävyiset. Siipiväli on 52–61 mm.


title: Madeiransitruunaperhonen

text: Toisin kuin muiden sitruunaperhosten, madeiransitruunaperhosen siipien alapinnat eivät heijasta ultraviolettivaloa, mikä lienee sopeutuma sen tapaan yöpyä ja viettää huonon sään jaksot ultraviolettia heikosti heijastavien laakeripuiden lehtien alapinnoilla.


title: Madeiransitruunaperhonen

text: Madeiransitruunaperhosta tavataan ainoastaan Madeiran saaren laurisilvametsissä 500–1500 metrin korkeudella merenpinnasta. Lajin nykyinen elinalue on supistunut viiteen esiintymispaikkaan, joiden pinta-ala on alle 500 km². Perhosia lentää lähes ympäri vuoden. Ainoastaan marraskuusta tammikuuhun niillä on jonkinlainen talvilepo, joka sekin katkeaa lämpimällä säällä.


title: Madeiransitruunaperhonen

text: Laji on harvalukuinen ja yksilömäärät ovat laskussa. Madeiransitruunaperhosta tavataan vain suppealla alueella Madeiran ikivihreissä lehtimetsissä sekä ruohostomailla. Vuotuisten sukupolvien määrää ei varmuudella tunneta, mutta kasvatusten perusteella sukupolvia on vain yksi.


title: Madeiransitruunaperhonen

text: Perhosen elintavat tunnetaan huonosti. Naaras munii pitkänomaiset, kellanvalkoiset, ennen kuoriutumistaan oranssinkeltaisiksi muuttuvat munat yksitellen nuorille lehdille tai niiden ruodille. Toukat ovat aktiivisia lähinnä vain yöllä ja nahanluonnin jälkeen syövät vanhan toukkanahkansa. Häirittynä toukat pudottautuvat silkkirihman varaan. Toukka ja kotelovaiheet yhdessä kestävät noin kuukauden. Aikuisia perhosia tavataan heinäkuusta kesäkuuhun, ja talvikuukausina ne viettävät jonkinlaista talvilepoa. Talvikuukausina aikuiskuolleisuus lienee merkittävää, sillä loppuvuodesta perhosia tavataan enemmän kuin kevätpuolella. Eroon vaikuttanee kuitenkin myös kevätkuukausien heikommista säistä aiheutuva perhosten haluttomuus lähteä lentoon.


title: Madeiransitruunaperhonen

text: Laji on luokiteltu kansainvälisesti erittäin uhanalaiseksi, ja sen säilymistä uhkaavat ensisijaisesti maa- ja metsätalous sekä metsäpinta-alan pieneneminen.


title: Madeiransitruunaperhonen

text: Toukan ravintokasvi on nyppypaatsama ("Rhamnus glandulosa").


title: Siirala

text: Siirala on suomenkielinen sukunimi. Siirala-nimisiä henkilöitä:


title: Joona Räsänen

text: Joona Juhani Räsänen (s. 24. helmikuuta 1987 Lohja) on suomalainen SDP:n poliitikko. Hänet valittiin kansanedustajaksi vuoden 2015 eduskuntavaaleissa Uudenmaan vaalipiiristä.


title: Joona Räsänen

text: Räsänen toimi Demarinuorten puheenjohtajana toukokuusta 2012 toukokuuhun 2016. Hän oli myös SDP:n puoluevaltuuston jäsen vuosina 2010-2017 ja on toiminut Lohjan kaupunginvaltuuston puheenjohtajana marraskuusta 2012 lähtien. Eduskunnassa Räsänen on hallintovaliokunnan ja tulevaisuusvaliokunnan jäsen. Hän on Kuntaliiton hallituksen jäsen kaudella 2013–2017.


title: Joona Räsänen

text: Räsänen kirjoitti ylioppilaaksi Lohjan Yhteislyseon lukiosta vuonna 2006. Hän valmistui Saimaan ammattikorkeakoulusta liiketalouden tradenomiksi pääaineenaan yritysten ja taloushallinnon juridiikka vuonna 2012. Hän toimi vuodet 2009–2010 Saimaan ammattikorkeakoulun opiskelijakunnan hallituksen (SAIKO) puheenjohtajana. Vuonna 2011 hän oli SAMOK ry:n varapuheenjohtaja. Räsänen on työskennellyt myyjänä (2002–2007), pankin toimihenkilönä (2008–2010) ja yrittäjänä (2012–). Sotilasarvoltaan hän on alikersantti.


title: Tanya Sloan

text: Tanya Sloan on kuvitteellinen henkilö ja sankari Power Rangers -universumissa, joka on esiintynyt televisiosarjoissa "Mighty Morphin Alien Rangers", "Power Rangers Zeo" ja "Power Rangers Turbo". Hän oli myös yksi päähenkilöistä Power Rangers -elokuvassa "Power Rangers turbovaihteella". Tanya Sloan nähtiin ensimmäisen kerran afrikkalaisen heimon luona, koska hänen vanhempansa olivat amerikkalaisia tutkimusmatkailijoita. Vuoden 1996 joulun aikaan Tanyan nähtiin viettävän myös kwanzaa-juhlaa. Tanya oli Power Rangers -sarjan historiassa ensimmäinen keltainen ranger, jonka rangerasuun kuului hame. Hän oli myös toinen afrikkalaiset sukujuuret omannut keltainen ranger. Ensimmäinen oli hänen edeltäjänsä Aisha Campbell sarjassa "Mighty Morphin Power Rangers". Tanyaa näytteli Nakia Burrise.


title: Tanya Sloan

text: Sarjan "Mighty Morphin Power Rangers" viimeisessä jaksossa paha Master Vile oli "Orb of Doomin" avulla onnistunut siirtämään Maapallon ajassa taaksepäin. Sen seurauksena Power Rangereista oli tullut lapsia eivätkä he pystyneet enää käyttämään voimiaan. Sen vuoksi minisarjassa "Mighty Morphin Alien Rangers" viisi heistä lähetettiin portaalin läpi etsimään viittä Zeokristallin palasta, jotka yhdessä pystyivät palauttamaan Maapallon oikeaan aikaan. Silloisen keltaisen rangerin Aisha Campbellin tutkimusmatka johti hänet afrikkalaiseen kylään, jonka lähistöllä asuneet eläimet olivat alkaneet hyökätä oudon kulkutaudin takia kyläläisten kimppuun. Tanya Sloan tapasi nuoren Aishan ja pelasti hänet leijonan hyökkäykseltä. Sen jälkeen Tanya johdatti Aishan kylänvanhimpana toimineen Ashallan luo. Aisha sai myös Zeokristallin palasensa häneltä. Sen sijaan, että Aisha olisi palannut keltaiseksi rangeriksi hän päätti jäädä Afrikkaan auttamaan eläimiä kulkutaudista parantumisessa. Tanya suostui lähtemään Aishan tilalla Angel Groveen Zeokristallin palan kanssa. Kun Zeokristalli palautti Maan oikeaan aikaan, Tanyasta tuli muiden rangereiden mukana teini-ikäinen.


title: Tanya Sloan

text: Tanya tunsi itsensä kaikkein kokemattomimmaksi, joten hän tarjoutui antamaan Zeokristallin palasensa Billy Cranstonille. Billy ei kuitenkaan ottanut sitä vastaan, joten Tanyasta tuli Zeo Ranger II. Sen jälkeen Tanya joutui taistelemaan pahan Machine Empiren hyökkäyksiä vastaan ja samalla totuttautumaan asumaan orpona Angel Grovessa. Tanya oppi kuitenkin nopeasti uuden elämäntapansa ja alkoi harjoitella myös itsepuolustuslajeja sekä Tommy Oliverin että Adam Parkin kanssa. Tanya muutti väliaikaisesti asumaan Katherine Hillardin luo, joka myös auttoi häntä Angel Groven lukioon ilmoittautumisessa.


title: Tanya Sloan

text: Tanya alkoi melkein heti tapailla hänen uuden koulunsa baseballpelaajaa Shawnia. Tanyalle selvisi, että Shawn aikoi huijata matematiikan kokeessa, mutta sai lopulta Shawnin muuttamaan mielensä. Myöhemmin he alkoivat riidellä ja lopulta myös erosivat, kun Tanya osoittautui luontaiseksi lahjakkuudeksi baseballissa ja liittyi syöttäjänä Angel Groven lukion joukkueeseen. Myöhemmin Shawn oli mustasukkainen Tanyan ja Adamin välisestä ystävyydestä, mutta lopulta he sopivat riitansa ja pysyivät ystävinä. Tanya oli myös hyvä laulaja. Hänen tekemänsä musiikkivideo herätti kykyjenetsijän mielenkiinnon ja Tanyalle tarjottiin jopa levytyssopimusta. Tanya kuitenkin kieltäytyi, koska tunsi velvollisuuksiensa rangerina olleen paljon musiikkiuraa tärkeämpiä. Myöhemmin Tommy pyysi Tanyalta apuopetusta, kun hän kuuli joutuvansa koko luokan eteen laulamaan. Queen Machina sai kaksikon loitsun alaisiksi, jonka jälkeen heidän puheensa muuttui tahattomasti lauluksi.


title: Tanya Sloan

text: Tanya ohjasi zordinaan hieman Dogū-patsasta muistuttanutta Zeozord II:ta. Hänen zordinsa antoi myös Zeo Megazordille kyvyn käyttää taistelukypärää nimeltä Zeo II Battle Helmet: Zeo Rocket Power. Myöhemmin Tanya sai vielä käyttöönsä humanoidirobottia muistuttaneen Super Zeo Zord II:n. Myöhemmin paljastui, että Tanyan oikeat vanhemmat olivat amerikkalaisia tutkimusmatkailijoita, jotka olivat aiemmin jättäneet hänet Afrikkaan siksi aikaa, kun he olivat itse etsimässä kadonnutta Auric-patsasta tarunomaiselta Mysterio-saarelta. Kun Tanya sai kirjeen Aishalta ja entiseltä heimoltaan, hän pystyi löytämään ja pelastamaan kadonneet vanhempansa. Hänelle myös selvisi, että Auric-patsaassa asui jättimäinen olento Auric the Conqueror, jonka hän antoi kultaisena rangerina toimineen Jason Lee Scottin valvontaan.


title: Tanya Sloan

text: Kun rangereille elokuvassa "Power Rangers turbovaihteella" selvisi ilkeän avaruusmerirosvo Divatoxin suunnittelevan voimakkaan Maligore-hirviön herättämistä ja sen kanssa avioliiton solmimista, Tanya sai muiden rangereiden kanssa käyttöönsä uudet turbovoimat, joilla hänestä tuli Keltainen Turbo Ranger. Lisäksi hän sai uudeksi zordikseen Dune Star Turbozordin. Tanya seurasi muiden rangereiden mukana Divatoxia myyttiselle Muranthias-saarelle, jolla Maligore asui. Saarella rangerit onnistuivat pilaamaan Divatoxin suunnitelmat, kun he tuhosivat Maligoren uudella Turbo Megazordillaan.


title: Code 666: Religion Syndrome Deceased

text: Code 666: Religion Syndrome Deceased on suomalaisen melodisen black metalin yhtyeen Funeris Nocturnumin kolmas studioalbumi. Se on julkaistu vuonna 2002 levymerkillä Woodcut Records.


title: Jalkapallon I divisioonan kausi 1975

text: Jalkapallon I divisioonan kausi 1975 oli vuonna 1973 perustetun I divisioonan kolmas kausi. Kaudella 1975 I divisioona pelattiin 12 joukkueen kaksinkertaisena sarjana.


title: Jalkapallon I divisioonan kausi 1975

text: I divisioonan voitti GBK, ja joukkue nousi kaudeksi 1976 Mestaruussarjaan. Toiseksi sijoittunut OPS nousi myös suoraan. Viimeisiksi sijoittuneet TuTo, KaPa ja LaPS putosivat II divisioonaan. I divisoonan maalikuninkuuden kaudella 1975 jakoivat GBK:n Christian Nyman ja Tapio Raatikainen 16 maalilla. I divisioonan yleisömäärä kaudella 1975 oli yhteensä 101 999 henkeä eli keskimäärin 773 katsojaa ottelua kohti.


title: Jalkapallon I divisioonan kausi 1975

text: I divisioonaan osallistui 12 joukkuetta, joista seitsemän kaudelta 1974, kaksi putoajaa kauden 1974 Mestaruussarjasta ja kolme nousijaa kauden 1974 II divisioonasta. Mestaruussarjassa viimeiseksi sijoittuneet Kuusysi ja I-Kissat putosivat suoraan. I-Kissojen sarjapaikka siirtyi Ilvekselle. II divisioonan lohkovoittajat LaPS, Pyrkivä ja Sport nousivat suoraan.


title: Jalkapallon I divisioonan kausi 1975

text: (M) = Mestari; (N) = Nousija; (P) = Putoaja


title: Gabriel Hagert

text: Gabriel Hagert (1706 – 23. toukokuuta 1774 Porvoo) oli Porvoon pormestari vuodesta 1741. Hän oli keskeinen hattupoliitikko. Hän ajoi menestyksekkäästi valtiopäivillä Porvoon etuja. Vuoden 1765–1766 valtiopäiviä lukuun ottamatta hän osallistui kaikille vapauden ajan valtiopäiville. Ennen pormestarinuraa hän oli ollut tuomarin virassa.


title: Enter My Silence

text: Enter My Silence on suomalainen melodista death metalia soittava yhtye. Se perustettiin vuonna 1995 Jyväskylässä.


title: Enter My Silence

text: Yhtye tunnettiin aiemmin nimellä Captivity.


title: Remotecontrolled Scythe

text: Remotecontrolled Scythe on Enter My Silencen esikoisalbumi, joka julkaistiin 9. lokakuuta 2001.


title: Hagerup

text: Hagerup oli tanskalainen kirjankustantamo, kirjakauppa ja antikvariaatti. Sen perusti 1852 Hans Hagerup. Hänen poikansa Eiler Hagerup kehitti sitä voimakkaasti, niin että siitä tuli Tanskan suurimpiin kuuluva kustannusyhtiö, ja se muutettiin osakeyhtiöksi 1920. Vuodesta 1928 sitä johti Paul Hagerup.


title: Hagerup

text: Hagerupin toiminta itsenäisenä yrityksen päättyi 1954, jolloin se yhdistyi Aschehoug Dansk Forlagiin.


title: Ercole contro Roma

text: Ercole contro Roma (”Herkules vastaan Rooma”, , ”Simson kaikkia vastaan”) on vuonna 1964 valmistunut italialais-ranskalainen seikkailuelokuva. Lajityypiltään peplumia edustavan elokuvan on ohjannut Piero Pierotti. Sen päähenkilöä Herkulesta (ranskalaisessa versiossa Simsonia) esittää Sergio Ciani alias Alan Steel.


title: Ercole contro Roma

text: Elokuvan tapahtumat sijoittuvat Rooman valtakuntaan vuonna 244. Prefekti Philippus on ryöstänyt vallan keisari Gordianukselta. Pannoniasta saapunut Herkules pelastaa Gordianuksen tyttären Ulpian. Herkuleen ystävä, Ulpiaa rakastava Pannonian kuvernööri Quintus Trajanus julistaa Philippuksen vallananastajaksi ja saa armeijan marssimaan häntä vastaan. Philippuksen ja Trajanuksen taistelu päättyy jälkimmäisen voittoon Herkuleen väliintulon ansiosta. Ulpia julistetaan keisarinnaksi ja hän menee naimisiin Trajanuksen kanssa.


title: Ercole contro Roma

text: "Ercole contro Roma" on kuvattu Totalscope-laajakangastekniikalla Eastmancolor-väreissä Incir De Paolisin studiolla ja Roomaa ympäröivällä maaseudulla. Sen taistelukohtaukset on lainattu Lionello De Felicen elokuvasta "Konstantinus Suuri".


title: Ercole contro Roma

text: Kyseessä on hyvin keskinkertainen peplumelokuva, jonka näyttelijäsuoritukset ovat yhtä heikkoja kuin ohjauskin. Juonella ei ole juuri mitään tekemistä historian tai mytologian kanssa. Herkules on tavallinen seppä, joka vain sattuu olemaan poikkeuksellisen vahva. Elokuvan ainoa valopilkku on Sergio Ciani, joka silminnähden nauttii roolistaan tappelukohtauksiin ajautuvana voimamiehenä.


title: Ercole contro Roma

text: Elokuva tuotti Italiassa kohtalaiset 229 miljoonan liiran pääsylipputulot.


title: Coordinate: D1SA5T3R

text: Coordinate: D1SA5T3R on Enter My Silencen toinen studioalbumi, joka julkaistiin vuonna 2006 levymerkillä JMT Music.


title: Hagfors (täsmennyssivu)

text: Hagfors tarkoittaa seuraavia:


title: Nolla nolla nolla (albumi)

text: Nolla nolla nolla on suomalaisen punkrockyhtye Nolla nolla nollan vuonna 1984 julkaistu albumi. Levyn julkaisi Love Kustannus Beta-levymerkillä. Kataloginumero on BETA 4006. Levyn kappaleet julkaistiin CD-muodossa 1996 kokoelmalla "Tänään täällä, huomenna poissa". Vuonna 2012 Svart Records uudelleenjulkaisi levyn vinyylinä. Kataloginumero on SVR094.


title: Nolla nolla nolla (albumi)

text: Yhtye oli hajonnut vuonna 1982, mutta kokoontui vielä tekemään keikan vuonna 1984. Keikan jälkeen yhtye sai mahdollisuuden tämän albumin tekoon.


title: Nolla nolla nolla (albumi)

text: Sävellys, sanoitus ja sovitus Nolla nolla nolla, paitsi A6:ssa sävellys Charles Chaplin.


title: Blood, Monsters, Darkness

text: Blood, Monsters, Darkness on suomalaisen sinfonisen black metalin yhtyeen Gloomy Grimin ensimmäinen studioalbumi. Se on julkaistu vuonna 1998 levymerkillä Holy Records.


title: Edwin Hagfors

text: Filip Erik Edwin Hagfors (2. joulukuuta 1866 Jyväskylä – 30. toukokuuta 1943 Helsinki) oli suomalainen sanakirjantekijä, suomentaja ja kieltenopettaja.


title: Edwin Hagfors

text: Hagforsin vanhemmat olivat lääketieteen ja kirurgian tohtori, seminaarin lehtori Erik August Hagfors ja Selma Rosalie Danielson. Hän pääsi ylioppilaaksi Jyväskylän lyseosta 1884 ja valmistui filosofian kandidaatiksi ja maisteriksi 1890, lisensiaatiksi 1893 ja tohtoriksi 1894. Hagfors toimi Helsingin suomalaisen reaalilyseon saksan- ja ranskankielen lehtorina 1899-1906 ja suomalaisen normaalilyseon saksan- ja ranskankielen yliopettajana 1906-1930.


title: Edwin Hagfors

text: Hagfors laati ranskalais-suomalaisen sanakirjan ja runsaasti kielten oppikirjoja sekä suomensi ranskankielistä kirjallisuutta, muun muassa Jules Vernen teoksia.


title: Edwin Hagfors

text: Hagfors oli naimisissa vuodesta 1903 Ulla Charlotta Marchanderin kanssa. Tanssija Irja Hagfors oli heidän tyttärensä.


title: August Hagman

text: Johan August Hagman (26. huhtikuuta 1841 Vaasa – 18. huhtikuuta 1885 Helsinki) oli suomalainen toimittaja ja filosofian maisteri.


title: August Hagman

text: Hagmanin vanhemmat olivat nimismies, toimitusvouti Nils Johan Erik Hagman ja Sofia Margareta Nordman. Hän pääsi ylioppilaaksi Vaasan lukiosta 1860 ja opiskeli Helsingin yliopistossa valmistuen filosofian kandidaatiksi 1867 ja maisteriksi 1869.


title: August Hagman

text: Hagman oli Borgåbladetin ja Ilmarisen toimittajana. Muutettuaan koulujen tarkastajaksi Pietariin hän perusti vuonna 1870 Pietarin Sanomat. Myöhemmin hän oli vuosina 1872–1876 ja 1878–1884 Morgonbladetin päätoimittajana.


title: August Hagman

text: Hagmanin sisaruksia olivat toimittaja, kirjailija Tyko Hagman, naisasialiikkeen pioneeri Lucina Hagman ja Suomen ensimmäisen kansanopiston perustaja Sofia Hagman.


title: Avotähtäin

text: Avotähtäin on eräs rautatähtäintyyppi. Avotähtäimet ovat hyvin yleisiä, edullisia valmistaa, helppokäyttöisiä, kevyitä ja kestäviä. Ne eivät kuitenkaan ole yhtä tarkkoja kuin jotkut muut tähtäimet, ja niiden säätö voi olla työlästä tai mahdotonta. Esimerkiksi metsästyskiväärin rautatähtäin on tavallisesti avotähtäin.


title: Avotähtäin

text: Simo Häyhä oli kuuluisa siitä, että käytti kiväärissään avotähtäintä tarkka-ampujien tyypillisesti käyttämän kiikaritähtäimen sijasta, sillä avotähtäimen käyttö oli nopeampaa, avotähtäin ei huurru ja se mahdollistaa matalamman profiilin ampuessa.


title: Koripallo kesäolympialaisissa 1996 – miesten turnaus

text: Miesten koripalloturnaus kesäolympialaisissa 1996 alkoi 20. heinäkuuta 1996 ja päättyi 4. elokuuta 1996.


title: Olli Vainio (runoilija)

text: Olli Vainio (s. 7. syyskuuta 1988) on kotkalaislähtöinen runoilija ja kirjailija, joka loi esikoisteoksensa "Päivänsäteen" yhteistyössä valokuvaaja-isänsä Pekka Vainion kanssa. Kirjan kustantaa jyväskyläläinen Kirjakaari. "Päivänsäde" sai ensipainoksen marraskuussa 2012 ja toinen painos tulee keväällä 2013.


title: Olli Vainio (runoilija)

text: Olli Vainio tekee myös yhteistyötä nurmijärveläisen Mojalan kanssa, jonka käsityönä valmistettuihin sisustustyynyihin on brodeerattu Vainion runoja. Päivänsäde-malliston ensimmäiset tyynyt valmistuivat joulukuussa 2012.


title: Olli Vainio (runoilija)

text: Vuoden 2013 kevään aikana Olli ja Pekka Vainio toteuttavat yhdessä Kirjakaaren kanssa valokuvanäyttelyn, jonka kuvista puolet ovat "Päivänsäde"-kirjasta. Toinen puolisko on niin ikään Pekka Vainion kuvaamia ja Kirjakaaren "Meremme – Itämeri monessa valossa" -kirjasta.


title: Totò

text: Totò, oikealta nimeltään lyhennettynä Antonio De Curtis (15. helmikuuta 1898 Napoli, Italia – 15. huhtikuuta 1967 Rooma, Italia) oli italialainen näyttelijä, joka tunnetaan erityisesti komediarooleistaan. Hän näytteli myös draamaelokuvissa ja teki musiikkia.


title: Totò

text: Totò syntyi 1898 Napolin köyhien asuinalueella. Hän oli avioton lapsi ja sai sukunimekseen äitinsä tyttönimen Clementen. Markiisi Giuseppe de Curtis nai Totòn äidin vuonna 1921 ja tunnusti myöhemmin olevansa pojan isä. Isyys on kuitenkin epävarma, ja köyhissä oloissa aviottomana lapsena syntynyt Totò oli kiinnostunut aatelistitteleistä. Markiisi Francesco Maria Focas adoptoi Totòn vuonna 1933, ja markiisin kuoltua vuonna 1945 Totòlla oli hallussaan pitkä ja moniosainen aatelisnimi.


title: Totò

text: Totò ilmoittautui vuonna 1915 vapaaehtoisena ensimmäiseen maailmansotaan, mutta tuli katumapäälle ja ilmoittautui sairaaksi ja onnistui siten välttämään rintamalle joutumisen. Sodan jälkeen hän alkoi esiintyä pienissä napolilaisissa teattereissa. Hän muutti vuonna 1922 vanhempiensa mukana Roomaan, jossa hän jatkoi uraansa monissa teattereissa. Totò liittyi vuonna 1927 Achille Marescan teatteriseurueeseen, jonka primadonnana esiintyi kuuluisa Isa Bluette. Totòsta tuli teatterinjohtaja 1930-luvun alussa, ja hänen seurueensa esiintyi ympäri Italiaa. Ryhmä oli erittäin suosittu, ja se esitti erilaisia vaudeville- ja revyyesityksiä. Elokuvatuottaja Gustavo Lombardo houkutteli Totòn elokuva-alalle 1930-luvun puolivälin tienoilla, jolloin Totòsta oli jo tullut Italian suosituimpia teatterikoomikkoja.


title: Totò

text: Vaikka Totò olikin ollut teatterissa suosittu, hänen ensimmäiset elokuvansa, "Fermo con le mani" (1937) ja "Animali pazzi" (1939) eivät keränneet yleisöä. Ensimmäisten elokuvien vaisun vastaanoton takia hän pelasi teatteriin, jossa hän esiintyi lukuisissa suosituissa näytelmissä. Totòn elokuvaura käynnistyi kunnolla vasta toisen maailmansodan jälkeen, kun Mario Mattolin ohjaama "I due orfanelli" (1947) keräsi teattereissa yllättävän hyvät lipputulot. Totòn työtahti "I due orfanellin" jälkeen oli 1950-luvulla hurja, ja parhaimmillaan hän saattoi esiintyä vuoden aikana seitsemässä elokuvassa. Vuonna 1963 ilmestynyt "Il comandante" oli jo Totòn sadas elokuva.


title: Totò

text: Monet Totòn elokuvista olivat kehnoja farsseja tai nopeasti tehtyjä elokuvaparodioita. Osassa niistä on myös laajempaa yhteiskuntakommentaaria, mutta erityisen tunnettu Totò on fyysisestä komediastaan. Totò osasi käyttää vartaloaan marionettimaisesti. Hän oli myös verbaalisesti lahjakas, ja monet hänen käyttämänsä sanonnat jäivät elämään. Vaikka Totò olikin elokuvayleisön mieleen, hän ei saanut suurempaa arvostusta kriitikoilta. Merkittävimmät tunnustukset olivat Nastro d'argento -palkinnot elokuvista "Ikuisen kaupungin varas" ja "Haukat ja varpuset". Totòn suosio ei myöskään levinnyt Italian ulkopuolelle, ja hän on melko tuntematon muualla maailmassa.


title: Leptopelis palmatus

text: Leptopelis palmatus on ruokosammakoiden heimoon kuuluva sammakkolaji. Lajia tavataan ainoastaan Guineanlahdella sijaitsevalla Príncipen saarella. "Leptopelis palmatus" muistuttaa suuresti Afrikan mantereella elävää "Leptopelis rufus" -lajia.


title: Leptopelis palmatus

text: "Leptopelis palmatus" on Guineanlahdella sijaitsevan ja São Tomé ja Príncipen saarivaltioon kuuluvan Príncipen saaren kotoperäinen laji. Lajia tavataan suurimmassa osassa saarta vähintään 700 metrin korkeuteen merenpinnan tasolta. Mahdollisesti elinalue ulottuu tuhanteen metriin saakka.


title: Leptopelis palmatus

text: Laji elää tavallisesti purojen varsilla kosteissa metsissä. Lisäksi lajia saatetaan tavata kaupungeissa ja metsälaikuilla. Oletettavasti "Leptopelis palmatus" hautaa munansa veden läheisyyteen. Nuijapäät siirtyvät kasvamaan vesialtaisiin tai puroihin. Lajilla ei ole mitään välittömiä uhkia, mutta Príncipen kasvava kehittäminen saattaa uhata lajia tulevaisuudessa.


title: Anders Hagström

text: Anders Leander Hagström (5. lokakuuta 1876 Kaarlela – 12. lokakuuta 1962 Kokkola) oli Hagströmin Nahkatehtaan perustaja 1896. Hän oli yrityksen toimitusjohtaja ja johtokunnan puheenjohtaja vuodesta 1914. Hänelle myönnettiin teollisuusneuvoksen arvo 1937.


title: Anders Hagström

text: Hagström perusti 1896 nahkurinverstaan Kokkolaan. Hänen vaimonsa oli räätäli Elin Maria Söderström, joka hoiti tehtaalle perustettua ompeluosastoa. Heille syntyneistä 20 lapsesta kaksi tuli yrityksen johtoon. Enimmillään 1940-luvulla yrityksessä oli 270 työntekijää, joista 200 naisia. Tehdas lopetti toimintansa 1981.


title: Kristian Birkeland

text: Kristian Olaf Bernhard Birkeland (s. 13. joulukuuta 1867 Norjan Oslossa, k. 14. heinäkuuta 1917 Japanin Tokiossa) oli fysiikan professori Oslon yliopistossa. Birkeland oli monipuolinen tutkija, joka julkaisi noin 70 tieteellistä artikkelia, kolme monografiaa ja 59 patenttia. Birkeland oli erityisesti sähkön ja magnetismin tutkija, ja johtava revontulitutkija, jonka onnistui luoda revontulisimulaatio laboratoriossaan.


title: Kristian Birkeland

text: Vuodesta 1994 lähtien Kristian Birkelandin kuva on ollut Norjan 200 kruunun setelissä. Hänen kuvansa on myös ollut maalattuna yhden sittemmin käytöstä poistetun Norwegian Air Shuttlen Boeing 737-800 -koneen pyrstöön.


title: Eric Schmidt

text: Eric Schmidt (syntynyt 27. huhtikuuta 1955, Washington D.C.) on yhdysvaltalainen ohjelmistokehittäjä ja yrittäjä. Hän siirtyi Googlen hallituksen puheenjohtajan paikalta Googlen tekniseksi neuvonantajaksi. Vuonna 2018 Forbes listasi Schmidtin maailman 106:ksi rikkaimmaksi ihmiseksi noin 14,5 miljardin dollarin omaisuudellaan. PC World on listannut hänet 50 kiinnostavimman ihmisen joukkoon webissä.


title: Eric Schmidt

text:
Schmidt syntyi 27. huhtikuuta 1955 Washington D.C.:ssä. Hän oli yksi perheensä kolmesta lapsesta. Hänen äidillään Eleanorilla oli tutkinto psykologiassa ja hänen isänsä Wilson oli kansainvälisen talouden professori. Schmidt kasvoi Blacksburgissa, Virginiassa.
Schmidt opiskeli 1972 Yorktown High Schoolissa ja siirtyi opinnot suoritettuaan Princetonin yliopistoon, jossa aloitti arkkitehtuurin opinnot. Ne jäivät kuitenkin kesken ja Schmidt suoritti Princetonissa sähkötieteen kandinaatintutkinnon.


title: Eric Schmidt

text: Schmidt on suorittanut Kalifornian Berkeleyn yliopistossa maisterin -ja tohtorintutkinnon tietojenkäsittytieteissä sekä sähkötieteiden kandidaatintutkinnon Princetonin yliopistossa. Hänet palkattiin vuonna 1983 Sun Microsystemsille tekniikkajohtajaksi. Huhtikuussa 1997 Schmidth siirtyi Novellin pääjohtajaksi. Ennen Googlelle siirtymistä hän toimi näiden ammattien lisäksi Xeroxin Palo Alto Research Centerissä, Bell Laboratoriesilla ja Zilogilla.


title: Eric Schmidt

text: Schmidt on toiminut Googlella vuodesta 2001. Vuosien 2001 ja 2011 välillä hän toimi Googlen pääjohtajana. Nykyään hän toimii hallituksen puheenjohtajana.


title: Eric Schmidt

text: 1980 Schmidt avioitui Wendy Susan Boylen (myöhemmin Wendy Schmidt) kanssa. He saivat kaksi lasta, Sophien ja Allisonin. 2011 pari erosi.


title: Eric Schmidt

text: Schmidtin ennustuksen mukaan Internet jakautuu kahtia vuoteen 2028 mennessä Yhdysvaltojen ja Kiinan johtamiin puoliskoihin. Kiinan sensuuri ja Internetiin pääsyn kontrolli johtaa siihen että Kiina alkaa käyttää omaa versiota Internetistä.


title: Lowitzin kaari

text: Lowitzin kaari on harvinainen halo. Sen voi nähdä Suomessa keskimäärin harvemmin kuin kerran vuodessa.


title: Lowitzin kaari

text: Lowitzin kaaren selittää jääkide, joka pyörii tai heilahtelee vastakkaisten prismapintasärmien välisen akselin suhteen. Kiteet voivat olla joko laatta-Lowitz-asennossa, jolloin kiteiden päätypinnat ovat keskimäärin vaakatasossa, tai Parry-Lowitz-asennossa, jossa kaksi prismapintaa ovat keskimäärin vaakatasossa.


title: Lowitzin kaari

text: Lowizin kaarella on kolme osamuotoa, ylempi, alempi ja rengasmainen, jotka ovat 22 asteen renkaan lähellä. Kaaret sivuavat Parryn kaaria, jotka esiintyvät lähes aina Parry-Lowitz-asentoisten jääkiteiden aikaansaamien Lowitzin kaarten kanssa. Ylempi osamuoto sivuaa yläkoveraa, alempi alakoveraa ja rengasmainen ylä- ja alakuperaa Parryn kaarta.


title: Lowitzin kaari

text: Halo on nimetty 18. kesäkuuta 1790 Pietarissa siitä tarkan piirroshavainnon tehneen venäläisen Tobias Lowitzin mukaan. Tämän havainnon jälkeen halon olemassaolostakin on kiistelty, mutta 1990-luvulla tehtyjen havaintojen myötä halo on tullut paremmin dokumentoiduksi.


title: Merika Enne

text: Merika Enne (s. 24. kesäkuuta 1992 Tampere) on suomalainen uransa lopettanut lumilautailija.


title: Merika Enne

text: Vuonna 2008 Enne oli nuorten MM-kilpailuissa Italian Valmalencossa big airin kahdeksas. Seuraavana vuonna hän sijoittui nuorten MM-kilpailuissa Japanin Naganossa half-pipessa 23:nneksi. Valmalencon nuorten MM-kilpailuissa 2011 Enne saavutti slopestylessa hopeaa ja oli half-pipessa 11:s.


title: Merika Enne

text: Aikuisten arvokisoihin Enne osallistui ensimmäisen kerran vuonna 2011 Espanjan La Molinan MM-kilpailuissa. Hän sijoittui half-pipessa 29:nneksi ja slopestylessa neljänneksi. Lumilautailun maailmancupissa hän kilpaili ensimmäisen kerran Rukalla 17. joulukuuta 2011 half-pipessa sijoittuen viidenneksi. Stonehamin MM-kilpailuissa 2013 Enne sijoittui neljänneksi slopestylessa.


title: Merika Enne

text: Tammikuussa 2014 Enne voitti Pekingissä järjestetyn WSB Touriin kuuluvan slopestyle-kilpailun ja oli Sveitsissä järjestetyssä kilpailussa viides. Enne osallistui helmikuussa 2014 Sotšin talviolympialaisiin, joissa hänen oli tarkoitus kilpailla slopestylessa. Hän kuitenkin laski alkukarsinnat loukkaantuneella nilkalla ja loukkasi myös kylkensä ennen välieriä eikä osallistunut välieriin.


title: Merika Enne

text: Tammikuussa 2015 Enne sai big airin MM-hopeaa lumilautailun maailmanmestaruuskilpailuissa Itävallassa.


title: Commedia all’italiana

text: Commedia all’italiana (”komedia italialaiseen tapaan”) on italialaisen elokuvan tyylilaji. Ensimmäinen "Commedia all’italiana" -elokuva oli Mario Monicellin ohjaama vuoden 1958 "I soliti ignoti". Tyylilaji kukoisti erityisesti 1960-luvulla, jolloin Italian talous kasvoi voimakkaasti ja aiheutti nopean yhteiskunnallisen muutoksen. Tyylilaji alkoi hiipua 1970-luvulla, ja se oli kadonnut käytännössä kokonaan vuosikymmenen loppuun mennessä.


title: Commedia all’italiana

text: "Commedia all’italianan" taustalla ovat fasismin aikakauden viihde-elokuva, erityisesti Mario Camerinin elokuvat ja neorealismin kauden loppuvaiheen niin sanotut ruusunväriset neorealistiset elokuvat, joita tehtiin 1940-luvun lopulla ja 1950-luvun alussa. Luigi Zampan "L’onorevole Angelina" (1947), Luciano Emmerin "Elokuinen sunnuntai" (1950), Renato Castellanin "Kahdella pennillä toiveita" (1951) ja erityisesti Vittorio De Sican "Napolin kultaa" merkitsivät neorealismin siirtymistä hieman lempeämpään arkipäivän epäonnistumisten kuvaamiseen.


title: Commedia all’italiana

text: Tyylin kehittymisen merkkipaalu oli Luigi Comencinin vuoden 1953 elokuva "Leipää, rakkautta ja unelmia", jossa näyttelivät De Sica ja Gina Lollobrigida. Comencinin karkean huumorin kuitenkin korvasi pian terävämpi kaupunkilaishuumori, joka näkyi erityisesti näyttelijä Alberto Sordin rooleissa.


title: Commedia all’italiana

text: "Commedia all’italianan" katsotaan varsinaisesti alkaneen Mario Monicellin vuoden 1958 elokuvasta "I soliti ignoti". Sitä seurasi useita elokuvia, jotka kuvasivat koomisesti ja kyynisesti, kuinka italialaiset henkilöt kohtasivat maan niin sanotun talousihmeen. Tyylilajin klassikoihin lukeutuvat elokuvat, kuten Dino Risin "Vaikea elämä" (1961), "Playboy" (1962) ja "I mostri" (1963), Luciano Salcen "La voglia matta" (1962) sekä De Sican "Il Boom" (1963), tehtiin nimenomaan aikakaudella, jolloin italialainen yhteiskunta siirtyi voimakkaasti konsumerismin suuntaan.


title: Commedia all’italiana

text: Taloudellisen muutoksen lisäksi tyylin elokuvat kuvasivat myös uudella, vähemmän sankarillisella tavalla Italian historiaa. Tällaisia elokuvia olivat muun muassa Monicellin "Suuri sota" (1959), Luigi Comencinin "Sodan helvetti" ja Salcen "Pomo, se olen minä". Lisäksi joissakin elokuvissa kuvattiin varsinkin eteläisen Italian jäykempää tapakulttuuria. Tällaisia elokuvia olivat erityisesti Pietro Germin "Avioero italialaiseen tapaan" ja "Vietelty ja hyljätty".


title: Commedia all’italiana

text: "Commedia all’italianan" voima alkoi heikentyä 1970-luvulla, eikä tyylilaji pysynyt enää uusien nuortenliikkeiden ja yhteiskunnallisten muutosten perässä Lisäksi genren huippuvuosien tekijät alkoivat ikääntyä. Ettore Scolan vuoden 1974 elokuvaa "Mehän rakastimme toisiamme niin paljon" pidetään tyylin kypsimpänä edustajana. Tämän jälkeen tehtiin vielä Scolan, Monicellin ja Risin yhteistyönä syntynyt "I nuovi mostri" (1977) ja Scolan "Terassi" (1980), jota voisi kutsua jopa tyylin epitafiksi.


title: Commedia all’italiana

text: Vaikka 1970-luvulla nousi uusia merkittäviä koomikoita, kuten Giancarlo Giannini ja Mariangela Melato, varsinainen "Commedia all’italiana" kuitenkin hävisi. Tyylillä ei ole enää paljoakaan yhteistä 1980-luvulla kehittyneelle uudelle italialaiselle komediaelokuvalle.


title: Commedia all’italiana

text: Ohjaaja Mario Monicellin mukaan italialaisissa komediaelokuvissa on yhdistynyt perinteisesti nauru ja epävoito ja niiden huumori on ollut kyynistä. Tyyli onkin tietynlaista jatkumoa "commedia dell'arte" -teatteriperinteelle. "Commedia all’italiana" kukoisti erityisesti Italian taloudellisen nousukauden aikana, ja tyylilajissa esitettiin usein yhteiskunnan nopean muutoksen aiheuttamia ristiriitoja. Neorealistinen komedia oli ollut usein kepeän opitimistisia ja humanistisia, mutta "commedia all’italiana" -elokuvat kuvasivat ironisemmin ja kyynisemmin italialaista yhteiskuntaa.


title: Commedia all’italiana

text: "Commedia all’italiana" leimattiin aikakaudellaan pelkästään kaupalliseksi lajityypiksi, mutta nykyään monia elokuvia pidetään taiteellisesti arvokkaina. Lisäksi nykyään nähdään, että sellaiset teokset, kuten "Sodan helvetti", "Vietelty ja hyljätty" ja "I basilischi" vaikuttivat italialaiseen kulttuuriin.


title: Ella Suitiala

text: Ella Suitiala (s. 1. lokakuuta 1989) on suomalainen lumilautailija.


title: Ella Suitiala

text: Suitiala kilpaili lumilautailun maailmancupissa ensimmäisen kerran Rukalla 17. joulukuuta 2011 sijoittuen half-pipessa kolmanneksi. Toistamiseen hän saavutti kolmannen sijan Špindlerův Mlýnin slopestylessa 14. maaliskuuta 2015. Vuonna 2013 Suitiala valittiin edustamaan Suomea MM-kilpailuissa Kanadan Stonehamissa half-pipeen ja slopestyleen. Kreischbergin MM-kilpailuissa 2015 Suitiala oli kahdeksas slopestylessa, yhdeksäs big airissa ja 20:s halfpipessa.


title: Linna Espanjassa

text: Linna Espanjassa on Viikate -yhtyeen EP-levy, joka ilmestyi 24. maaliskuuta 2010. Se julkaistiin sekä CD-painoksena että rajoitettuna 12-tuumaisena vinyylipainoksena. EP on saanut nimensä elokuvasta "Komisario Palmun erehdys", jossa K. V. Laihonen -nimisellä kirjailijalla oli tekeillä käsikirjoitus nimeltään ”Linna Espanjassa”.


title: Linna Espanjassa

text: "Kuu kaakon yllä" -albumillakin mukana olevan ”Eräs kaunis päivä” -kappaleen lisäksi EP sisältää neljä albumin studiosessioissa äänitettyä, albumilta pois pudonnutta kappaletta, joskin neljäs kappale ”Haaksirikkoiset” on mukana vain rajoitetulla vinyylipainoksella.


title: Linna Espanjassa

text: EP nousi ilmestymisviikollaan Suomen virallisen singlelistan sijalle 1. EP:n ilmestymisen jälkeen yhtye teki ”Älyköt Epsanjassa” -nimisen kiertueen.


title: Linna Espanjassa

text: Kaikki kappaleet kirjoittanut Kaarle Viikate ja sovittanut Viikate yhdessä Miitri Aaltosen kanssa, ellei toisin mainita.VierailijatMuut henkilöt


title: Ilkka-Eemeli Laari

text: Ilkka-Eemeli Laari (s. 29. toukokuuta 1989) on suomalainen lakimies ja entinen lumilautailija, joka kilpaili half-pipessa. Hän edustaa Nilsiä-Ski:tä.


title: Ilkka-Eemeli Laari

text: Vuonna 2005 Laari sijoittui half-pipessa neljänneksi Euroopan nuorten olympiafestivaaleilla Montheyssa. Lumilautailun maailmancupissa Laari kilpaili ensimmäisen kerran tammikuussa 2006 sijoittuen Leysinin half-pipessa 34:nneksi. Ensimmäisen ja toistaiseksi ainoan palkintokorokesijoituksensa Laari saavutti oltuaan kolmas Saas-Feen half-pipessa lokakuussa 2008. Vuonna 2009 Laari sijoittui neljänneksi lumilautailun MM-kilpailuissa Gangwonissa. Nuorten MM-kilpailuissa Naganossa 2009 hän saavutti pronssia. Lumilautailun MM-kilpailuissa 2011 hän sijoittui viidenneksi.


title: Ilkka-Eemeli Laari

text: Urheilu-uran jälkeen Laari aloitti korkeakouluopinnot Lapin yliopistossa ja valmistui oikeustieteen maisteriksi vuonna 2018. Laari käsitteli pro gradu -tutkielmassaan perhe- ja jäämistöoikeudellisten kiinteistösaantojen lainhuudatus- ja varainsiirtoverovelvollisuutta.


title: Oma Waterloo

text: Oma Waterloo on 15. maaliskuuta 2013 julkaistu Neumannin sooloalbumi, joka oli alun perin tarkoitus julkaista Dingon nimellä. Paljastui kuitenkin, että itse asiassa levyllä eivät soita Dingon jäsenet ja levy-yhtiö päätyi julkaisemaan levyn Neumannin soolona. Kyseessä on Neumannin ensimmäinen sooloalbumi 17 vuoteen. Albumilta on Dingon nimissä julkaistu singlet "Adios Rosario" ja "Facebookissa".


title: Gossip (elokuva)

text: Gossip on vuonna 2000 ensi-iltansa saanut Colin Nutleyn ohjaama ruotsalainen elokuva. Tarinaltaan se on elokuva- ja teatterimaailmaan sijoittuva ihmissuhdekomedia.


title: Gossip (elokuva)

text: "Film-O-Holic.com"-elokuvasivuston Manu Haapalainen pitää "Gossipia" sekavana monen elokuvatyylilajin sekoituksena, joka kuitenkin pysyy jotenkuten koossa ällistyttävän nimekkään näyttelijäkaartinsa ansiosta.


title: Uutispommi (elokuva)

text: Uutispommi () on vuonna 2001 ensi-iltansa saanut Colin Nutleyn käsikirjoittama ja ohjaama ruotsalainen elokuva, joka perustuu Liza Marklundin samannimiseen romaaniin.


title: Luettelo Euroopan Unionin urbaanialueista väkiluvun mukaan

text: Tämä artikkeli on luettelo Euroopan unionin suurimmista urbaanialueista väkiluvun mukaan (vain alueet, joissa asuu yli 800 000 on listattu)


title: Heartbreak Hotel (elokuva)

text: Heartbreak Hotel ("Heartbreak Hotel") on vuonna 2006 ensi-iltansa saanut Colin Nutleyn käsikirjoittama ja ohjaama ruotsalainen elokuva.


title: Vantaan Hiihtoseura

text: Vantaan Hiihtoseura on vantaalainen maastohiihdon erikoisseura. Seurassa on noin 700 jäsentä. Seura Suomen Hiihtoliiton valioseura ja Nuori Suomi Sinettiseura.


title: Kainuun Hiihtoseura

text: Kainuun hiihtoseura on kainuulainen hiihtoseura. Se on perustettu vuonna 1931.


title: Nokian kartano

text: Nokian kartano sijaitsee Nokian keskustan tuntumassa Nokianvirran eteläpuolella. Kartano oli aikoinaan Ylä-Satakunnan alueen keskus. Nokian kantatilana ollut rälssisäteri oli muodostettu Iso- ja Pikku-Nokian rälssitiloista. Kartanon nimi juontuu Nokianvirran rantamilla eläneistä soopeleista eli nokinäädistä. Alun perin Nokia-nimellä viitattiin kyseiseen kartanoon.


title: Nokian kartano

text: Perimätiedon mukaan kartanon isäntänä oli 1200-luvun lopulla pirkkalaispäällikkö Matti Kurki, joka oli saanut sen kunnostautumisestaan lappalaisten kukistamiseksi. 1400-luvun alussa kartanoa isännöi Turun piispa. Varhaisin asiakirjamaininta Nokian kartanosta on vuodelta 1505, jolloin Maskun kihlakunnan tuomari Didrik Hannunpoika myi sen veljelleen Jeppe Volmarinpojalle. Kartano sai säterivapauden vuonna 1571.


title: Nokian kartano

text: Kartanon alueella sijaitsi aikoinaan ns. Nokian kartanokappeli, joka rakennettiin ilmeisesti 1500-luvun alkupuolella. Nykyään siitä on jäljellä kivinen perustus sekä Nokiankivenä tunnettu keskiaikainen hautakivi, jossa on kaiverruksia. Nokia-yhtiö osti kartanon 1860-luvulla, jolloin vuori-insinööri Fredrik Idestam perusti puuhiomon Nokianvirran kosken äärelle. Paikalle alkoi kasvaa teollisuusyhdyskunta. Idestamin rakennuttama huvilatyyppinen kartanon päärakennus purettiin vuonna 1960 ja sen sijaintipaikalle kohosi kurssikeskus 1962.


title: Iskelmäprinssi – 48 alkuperäishittiä

text: Iskelmäprinssi – 48 alkuperäishittiä on suomalainen kokoelma-CD vuodelta 1999. Albumilla on iskelmätaltiointeja vuosilta 1955–1969, laulajina muun muassa Eino Grön, Laila Kinnunen ja Olavi Virta. Suurin osa kokoelman sävellyksistä on niin sanottuja käännösiskelmiä, useat italialaista tai yhdysvaltalaista alkuperää. "Iskelmäprinssi"-nimestä huolimatta levy ei ole saman nimisen, vuonna 1991 valmistuneen suomalaisen iskelmäelokuvan soundtrack. Kyseisen soundtrackin nimi on "Lauluja elokuvasta Iskelmäprinssi".


title: Iskelmäprinssi – 48 alkuperäishittiä

text: Romanttisten iskelmien ohella kokoelma-CD:llä on muutama huumori-iskelmä. Mukana on myös Euroviisu-historiaa, kuten "Muistojeni laulu", Suomen edustuskappale vuodelta 1963 ja Suomen karsinnoissa 1969 kilpaillut "Maailman pihamaat".


title: Nukke- ja lelumuseo Suruton

text: Nukke- ja lelumuseo Suruton on kuvaamataidonopettaja Käpy Taruksen vuodesta 1986 saakka kartuttama, noin 3 000 nuken ja lelun kokoelma. Museossa on nähtävänä vaihtelevina näyttelyinä osa nukke- ja lelukokoelmasta. Nukke- ja lelukokoelmasta vanhimmat ovat peräisin 1700-luvun lopulta ja nuorimmat 2000-luvulta.


title: Nukke- ja lelumuseo Suruton

text: Museo on perustettu vuonna 1991, ja se toimi 17 vuotta Suruton-huvilassa, josta museo on saanut nimensä. Museota on ylläpitänyt vuodesta 2010 lähtien Nukke- ja lelumuseo Suruttoman Ystävät ry. Museo toimii Savonlinnan vanhassa kaupungissa Saimatalossa Linnankatu 11:ssä, ja se sopii koko perheen käyntikohteeksi.


title: Diāna Marcinkēviča

text: Diāna Marcinkēviča (s. 3. elokuuta 1992) on latvialainen tennispelaaja. Hän on ollut parhaimmillaan kaksinpelissä WTA-listan sijalla 196 huhtikuussa 2014 ja nelinpelissä sijalla 146 toukokuussa 2014.


title: Diāna Marcinkēviča

text: Marcinkēviča valittiin vuoden 2012 parhaaksi tennispelaajaksi Latviassa.


title: Jotunheimenin kansallispuisto

text: Jotunheimenin kansallispuisto on kansallispuisto Opplandin ja Sognin ja Fjordanen läänien alueella Norjassa. Kansallispuisto sijaitsee Jotunheimenin vuoristoalueella Etelä-Norjassa. Kansallispuisto perustettiin vuonna 1980 ja sen pinta-ala on 1 151 neliökilometriä.


title: Jotunheimenin kansallispuisto

text: Kansallispuiston alueella sijaitsevat muun muassa kaksi Norjan korkeinta vuorta: Galdhøpiggen yltää 2 469 metrin korkeuteen merenpinnasta, lumihuppuinen Glittertinden on muutaman metrin matalampi. Alueen terävimmät vuorenhuiput sijaitsevat Hurrunganevuoristossa, jossa sijaitsee maan kolmanneksi korkein vuori, Store Skagastølstind, 2 403 metriä merenpinnasta. Laajin jäätikkö on Smørstabbreen, joka peittää noin 15 neliökilometrin laajuisen alueen.


title: Sonthofen

text: Sonthofen on kaupunki Baijerissa Etelä-Saksassa noin 120 kilometriä Münchenistä lounaaseen. Se on Saksan eteläisin kaupunki. Tonavan sivujoki Iller virtaa Sonthofenin halki.


title: Sonthofen

text: Sonthofenista on löydetty alemanniasutuksen jälkiä 600-luvulta. Alue on ollut tuomioistuinpaikkana vuodesta 1120, sitä ennen siellä on luultavasti järjestetty thing-käräjiä. Keisari Sigismund kohotti Sonthofenin markkinapaikaksi 21. helmikuuta 1429. Paikkakunta kärsi Ruotsin sotajoukkojen harjoittamasta terrorista 1630-luvulla.


title: Sonthofen

text: Rautatieyhteys Immenstadt–Sonthofen avattiin vuonna 1873, rataa jatkettiin Oberstdorfiin 1888.


title: Sonthofen

text: NSDAP perusti Sonthofenissa sijaitsevaan Ordensburgiin Adolf Hitler -koulun (Adolf-Hitler-Schule) vuonna 1935. Nykyisin paikka toimii Bundeswehrin kasarmina. Toisen maailmansodan aikana Sonthofenia pommitettiin kahdesti, 22. helmikuuta 1945 ja 29. huhtikuuta 1945. Ilmapommitukset vaurioittivat muun muassa 1440-luvulta peräisin olevaa Pyhän Mikaelin kirkkoa. Sonthofen nimitettiin virallisesti kaupungiksi 18. elokuuta 1963. Jalankulkuvyöhyke avattiin 1996. Vuonna 2009 Sonthofen sai tunnustuksen Fairtrade-Stadt eli Reilun kaupan kaupunki.


title: Sonthofen

text: Sonthofenin keskeisiin kulttuurihistoriallisiin nähtävyyksiin kuuluu St. Michael eli Pyhän Mikaelin kirkko, josta on varhaisin maininta vuodelta 1449. Samalla paikalla lienee sijainnut erinäisiä kirkkorakennuksia 800-luvulta alkaen. Vuonna 1499 valmistunut Spitaalikirkko, Spitalkirche, tuhottiin toisessa maailmansodassa; paikalle rakennettiin arkkitehtonisesti samankaltainen kirkko 1967. Berghofenin kaupunginosassa sijaitsee St. Leonhardin kappeli (Kapelle St. Leonhard), jonka runkohuone on peräisin 1300-luvun alusta.


title: Sonthofen

text: Nordstraßen varrella on muistomerkki paikassa, jossa sijaitsi vuoteen 1817 asti hirsipuu (Galgen). Viimeisen kerran Sonthofenissa toimeenpantiin teloitus tiettävästi vuonna 1944.


title: Sonthofen

text: Sonthofenin talouden kulmakiviä ovat maitotalous ja matkailu. Merkittäviä työllistäjiä ovat niin ikään Bundeswehr ja keskikokoiset metalliteollisuusyritykset, kuten BHS-Sonthofen GmbH ja Dr. Werner Röhrs KG. Suuryritys Voith GmbH:lla on tuotantolaitos Sonthofenissa (Voith Turbo BHS Getriebe GmbH). Oberallgäun työttömyysaste joulukuussa 2012 oli 3,5 %, eli hieman Baijerin keskiarvoa matalampi.


title: Sonthofen

text: Sonthofen sijaitsee rautatielinjalla Immenstadt–Oberstdorf, joka liittyy Allgäubahn-ratalinjaan Immenstadtissa.


title: Sonthofen

text: Sonthofenissa ovat syntyneet muun muassa valokuvaaja Lala Aufsberg, taidemaalari Michael Buthe, näyttelijä Herbert Knaup ja mäkihyppääjä Tobias Bogner.


title: Ketogeeninen ruokavalio

text: Ketogeeninen ruokavalio sisältää vain vähän hiilihydraatteja, riittävästi proteiineja mutta runsaasti rasvaa, jolloin elimistö menee ketoosiin ja aivot käyttävät energianlähteenä ketoaineita glukoosin sijaan. Ketogeenista ruokavaliota käytetään erityisesti vaikean epilepsian hoidossa ja joskus myös lasten lihavuuden hoitokeinona.


title: Ketogeeninen ruokavalio

text: Ketogeenisessa ruokavaliohoidossa käytetään useimmiten muunneltua Atkinsin dieettiä. Siinä energiasta noin 65 % saadaan rasvoista, ja hiilihydraatteja nautitaan 10–15 g/vrk. Dieetin aikana potilas luopuu useimmista hiilihydraattipitoisista ruoka-aineista kuten leivästä, perunasta, kasviksista, hedelmistä, marjoista, nestemäisistä maitotaloustuotteista (kermaa ja kermaviiliä lukuun ottamatta) sekä kaikista sokereista. Niiden sijaan hän syö lähinnä öljyä, kermaa, kananmunia ja lihaa.


title: Ketogeeninen ruokavalio

text: Ketogeeninen ruokavaliohoito otettiin hoitokäyttöön 1920-luvulla, mutta lääkehoito syrjäytti sen 1930-luvun jälkeen useiksi vuosikymmeniksi. 1990-luvulla yhdysvaltalaisen elokuvatuottajan Jim Abrahamsin vaikeasti sairaan epileptikkopojan kohtaukset saatiin loppumaan vasta ketogeenisella ruokavaliohoidolla. Abrahams perusti "Charlie Foundation" -järjestön tuodakseen hoidolle julkisuutta ja teki aiheesta televisioelokuvan "Kamppailu elämästä" (1997). Järjestön rahoituksen tuella ruokavaliohoidosta saatujen useiden myönteisten hoitotulosten seurauksena ketogeeninen ruokavaliohoito palasi hoitokäyttöön vuoden 1996 jälkeen.


title: Ketogeeninen ruokavalio

text: Lääketieteessä ketogeenista ruokavaliota käytetään erityisesti vaikean epilepsian hoitoon lapsilla. Käypä hoito neuvoo harkitsemaan ketogeenista ruokavaliota yhteistyössä ravitsemusterapeutin kanssa vaikean epilepsian hoidossa silloin, kun epilepsialääkkeet eivät käy eikä kirurgisen hoidon mahdollisuutta ole. Ketogeenista ruokavaliota on käytetty myös lasten lihavuuden hoidossa.


title: Ketogeeninen ruokavalio

text: Ketogeenistä ruokavaliota on viime aikoina kokeiltu myös syövän hoidossa. Siinä ketogeenisen ruokavalion tehon oletetaan perustuvan siihen, että ilman tarvitsemaansa glukoosia syöpäsolut kuolevat toisin kuin terveet solut, jotka voivat käyttää energiakseen myös ketoneita, tai siihen, että ketogeeninen ruokavalio pysäyttää kasvaimen kasvun vähentämällä kasvutekijähormonin vaikutusta sekä vähentää tulehdusta ja nesteen kertymistä kasvaimessa.


title: Ketogeeninen ruokavalio

text: Ketogeenisen ruokavalion tarkkaa vaikutusmekanismia epilepsian hoidossa ei vielä tunneta. Ruokavalion sivuvaikutuksina saattaa esiintyä munuaiskiviä, kolesteroliarvojen kohoamista, kasvun hidastumista ja luuston haurastumista.


title: Ketogeeninen ruokavalio

text: Epilepsia-lehdessä vuonna 2010 julkaistun tutkimuksen mukaan 79 prosenttia ketogeenisella ruokavaliolla olleista 2–26-vuotiaista epileptikoista pysyi erossa kaikista tai useimmista epileptisista kohtauksistaan hoidon jälkeenkin. Kreikkalaisen tutkimuksen (2012) mukaan ketogeeninen ruokavalio antoi lihavien lasten painonpudotuksessa ja metabolisissa arvoissa parempia tuloksia kuin vähäkalorinen ruokavalio.


title: Ari Taiminen

text: Ari Taiminen ( s. 1972) on suomalainen muusikko, joka toimii heavy metal -yhtye Viikatteen kitaristina. Lisäksi Taiminen toimii Koljosen tiekiista -yhtyeen laulajana ja kitaristina.


title: Ari Taiminen

text: Ennen liittymistään Viikatteeseen vuonna 2004 Taiminen oli toteuttanut yhtyeen julkaisuille kansikuvia. Viikatteen live-kokoonpanoon hän oli kuulunut jo vuodesta 2001 lähtien.


title: Simo Kairistola

text: Simo Kairistola (s. 1979) on suomalainen rumpali, joka on Kalle Virtasen ohella toinen heavy metal -yhtye Viikatteen perustajista. Hän käyttää yhtyeen jäsenenä taiteilijanimeä Simeoni Viikate.


title: Simo Kairistola

text: Rummut


title: Ladies’ Circle

text: Ladies’ Circle (LC) on kansainvälinen uskonnollisesti ja poliittisesti sitoutumaton nuorten naisten järjestö. Sen veljesjärjestö on Round Table (RT). Jokaisella jäsenmaalla on oma kansallinen organisaationsa ja nämä kuuluvat kansainväliseen kattojärjestöön "Ladies’ Circle International (LCI)". Suomessa toimii kansallisen tason organisaatio "Ladies’ Circle Suomi- Finland ry (LCSF ry)", jonka mottona on ”Ystävyys, suvaitsevaisuus ja palvelualttius”.


title: Ladies’ Circle

text: Ladies’ Circle on miesten Round Table -järjestön sisarjärjestö. Ensimmäisen LC-klubin ovat perustaneet Englannissa vuonna 1930 Bournemouthin RT-klubin miesten vaimot. Englannin kansallinen LC perustettiin vuonna 1936. LC-toiminta laajeni Brittein saarten ulkopuolelle vasta 1940-luvulla, vaikka RT oli ehtinyt jo levitä melko laajalle. Englannin jälkeen ensimmäiset LC-klubit perustettiin Ruotsiin vuonna 1947 ja Tanskaan vuonna 1949.


title: Ladies’ Circle

text: Suomeen LC- toiminnan toi Marja Suominen vuonna 1959, jolloin Suomen ensimmäinen LC-klubi perustettiin Tampereelle. Klubeja perustettiin lisää muualle Suomeen, ja Suomen kansallinen LC perustettiin 1960. Englannin, Ruotsin ja Tanskan kansalliset LC:t perustivat yhteisen kattojärjestön LCI:n vuonna 1959 ja Suomi liittyi siihen vuonna 1960. Tähän mennessä ympäri Suomea on perustettu 115 LC-klubia (2015). Keväällä 2016 toiminnassa oli 102 klubia, joissa oli noin 1580 aktiivista jäsentä.


title: Ladies’ Circle

text: Ladies’ Circle Internationalin motto on ”Friendship and Service” ja logona kompassi, joka säteilee ystävyyttä ja palvelualttiutta ympäri maailman.


title: Ladies’ Circle

text: Suomen LC:n tunnuslause on ”Ystävyys, suvaitsevaisuus ja palvelualttius”. Tunnus on rukinlapa, joka symboloi naisellista, suomalaiskansallista kulttuurikuvaa kehräävästä naisesta rukin äärellä. Se kuvaa myös suomalaista LC-siskoa naisena, kotiäitinä, ansiotyöntekijänä; hänen sitkeyttään, uutteruuttaan ja lujuuttaan. Jokaisella suomalaisella LC-siskolla on jäsenyytensä merkkinä rukinlapatunnus.


title: Ladies’ Circle

text: LC-klubin jäseneksi voidaan kutsua 18-45-vuotias RT-jäsenen avo- tai aviopuoliso. Jäseneksi voidaan lisäksi kutsua muita 18-45 -vuotiaita naisia, jotka edustavat sellaista alaa tai harrastuspiiriä, joka ei ennestään ole klubissa edustettuna.


title: Ladies’ Circle

text: LC-toiminnan ytimenä ovat klubit ja niiden toiminta. Klubit ovat rekisteröityjä ja LCSF ry:n jäseniä. Klubin toiminnasta vastaa klubin puheenjohtaja apunaan johtokunta (yleensä varapuheenjohtaja, contactlady eli pastpuheenjohtaja, sihteeri, rahastonhoitaja sekä klubimestari). Kukin klubin jäsen valitaan eri virkoihin vuorollaan, vuodeksi kerrallaan.


title: Ladies’ Circle

text: Suomen LC-klubit on jaettu yhdeksään piiriin. Jokaisen piirin toiminnasta vastaa piiripuheenjohtaja. Klubit ja piirit kokoaa yhteen LCSF ry, jonka toimintaa johtaa presidentti ja hallitus. Klubitoiminnan lisäksi jäsenet voivat siis toimia järjestön tehtävissä myös piiritasolla ja kansallisella tasolla. Jokaiseen piiriin valitaan vuosittain piiripuheenjohtaja. Piiripuheenjohtajat, joita on yhteensä yhdeksän, kuuluvat myös LCSF:n hallitukseen. Kansalliselta tasolta on mahdollisuus pyrkiä kansainvälisiin hallitustehtäviin.


title: Ladies’ Circle

text: Suomessa LC-klubit kokoontuvat säännöllisin välein, yleensä joka kolmas tai neljäs viikko. Kokouksissa käsitellään viralliset asiat, yleensä LCSF:n toimintaan liittyviä asioita. Jokaisen klubilaisen oikeutena ja velvollisuutena on vuorollaan joko pitää tai järjestää esitelmä. Lisäksi klubeissa voidaan pitää kolmen minuutin pituisia eli keskusteluun kannustavia lyhyitä alustuksia jostakin aiheesta. Myös vierailevia esitelmöitsijöitä voidaan käyttää. Alustukset ja esitelmät voivat käsitellä mitä tahansa elämänaluetta, klubilaisten työtä tai harrastusta tai mitä tahansa maan ja taivaan väliltä.


title: Ladies’ Circle

text: Tavallisten kokousten lisäksi monet klubit järjestävät juhlia. Klubit tekevät erilaisia retkiä kotimaassa ja ulkomaillekin. Jäsenet osallistuvat piirin ja kansallisen sekä kansainvälisen tason tilaisuuksiin ja vuosikokouksiin. Näistä tärkeimmät ovat syksyllä järjestettävät LCI:n vuosikokous (järjestetään eri puolilla maailmaa), LCSF:n syyskokous, piireittäin järjestettävät piirikokoukset sekä keväällä pidettävä LCSF:n kevätkokous, joka järjestetään samanaikaisesti ja yhdessä Round Table Suomi Finland ry:n kanssa. Yhdistyksen tarkoituksena on toimia Suomessa toimivien Ladies’ Circle- klubien keskuselimenä, joka tukee LC-klubien jäsenten toimintaa tunnuslauseensa ”Ystävyys, suvaitsevaisuus ja palvelualttius” hengessä: mahdollistaa klubien jäsenten henkistä kasvua, kehittää itsenäistä ajattelu- ja esiintymiskykyä sekä yhteiskunnallista vastuuntuntoa ja edistää kansainvälistä ymmärrystä ja ystävyyttä.


title: Ladies’ Circle

text: Käytännössä LC:n tavoitteena on laajentaa jäsentensä näköpiiriä oman ammattinsa ja elämänpiirinsä ulkopuolelle. Tunnuslauseensa mukaisesti Ladies’ Circlessa harjoitetaan myös hyväntekeväisyystyötä, mutta sen laatu ja määrä on pitkälti jokaisen klubin itsensä päätettävissä. Kansainvälisesti LC:llä on aina hyväntekeväisyyskohde, joka valitaan kahden vuoden välein LCI:n vuosikokouksessa.


title: Viikatteen diskografia

text: Suomalaisen heavy metal -yhtyeen Viikatteen diskografia koostuu kahdestatoista studioalbumista, viidestä kokoelma-albumista, yhdeksästä EP-levystä, kahdestakymmenestäkahdesta singlestä, kolmesta DVD:stä sekä seitsemästätoista musiikkivideosta.


title: Viikatteen diskografia

text: Viikate on julkaissut jokaisen albuminsa CD-levyn lisäksi myös vinyylillä ja uudempia C-kasetillakin. Kasetilla ja vinyylillä on aina ollut yksi ylimääräinen kappale, jota ei ole saatavilla CD:llä lainkaan, poikkeuksena joululevy "Vuoden synkin juhla", "Marraskuun lauluja I" sekä "Marraskuun lauluja II".


title: Connor McDavid

text: Connor McDavid (s. 13. tammikuuta 1997 Newmarket, Ontario) on kanadalainen jääkiekkoilija, pelipaikaltaan keskushyökkääjä. Hän edustaa NHL-liigassa pelaavaa Edmonton Oilersia ja toimii joukkueensa kapteenina. Oilers varasi hänet vuoden ensimmäisellä varausvuorolla.


title: Connor McDavid

text: McDavid voitti NHL:n runkosarjan pistepörssin eli Art Ross Trophyn kausina 2016–2017 ja 2017–2018.


title: Connor McDavid

text: McDavid sai "poikkeuksellisen pelaajan" statuksen vuonna 2012, jonka ansiosta hän pääsi pelaamaan OHL:ssä vuotta ennen ikätovereitaan. Muut pelaajat, jotka ovat saavuttaneet saman aseman ennen McDavidia ovat vuoden NHL:n ykkösvaraus John Tavares (2005), sekä vuoden ykkösvaraus Aaron Ekblad (2011).


title: Connor McDavid

text: McDavid solmi jo 15-vuotiaana sponsorisopimuksen urheiluvälinevalmistaja Reebokin kanssa.


title: Connor McDavid

text: McDavid teki tulokaskaudellaan 2015–2016 NHL:ssä 48 pistettä (16+32). Hänet nimettiin 5. lokakuuta 2016 Edmonton Oilersin kapteeniksi, ja näin ollen hänestä tuli samalla NHL-historian nuorin kapteeni ohittaen ruotsalaisen Gabriel Landeskogin ennätyksen (19 vuotta, 266 päivää). Toisella kaudellaan 2016–2017 McDavid voitti koko runkosarjan pistepörssin tehden 100 pistettä (30+70). Tuolloin hän voitti myös Hart Memorial Trophyn ja Ted Lindsay Awardin. Kaudella 2017–2018 McDavid voitti jälleen pistepörssin parantamalla tehojansa tehden 82 pelissä 108 pistettä (41+67).


title: Connor McDavid

text: McDavid edusti Kanadaa alle 18-vuotiaiden MM-kisoissa vuonna 2013, ja oli tärkeimpiä palasia maailmanmestaruuden voittaneessa joukkueessa. Hän voitti turnauksen maali-, syöttö- ja pistepörssin, sekä valittiin myös koko turnauksen arvokkaimmaksi pelaajaksi. Vuonna 1997 syntynyt McDavid oli 16-vuotiaana kaiken lisäksi kaksi vuotta nuorempi kuin suurin osa turnaukseen osallistuneista pelaajista.


title: Connor McDavid

text: Nuorten MM-kisoissa McDavid debytoi vuonna 2014. Seuraavana vuonna McDavid oli yksi Kanadan johtavista pelaajista, ja iästään huolimatta kuului myös joukkueen kapteenistoon. Hän muodosti yhdessä Nic Petanin ja Curtis Lazarin kanssa turnauksen parhaan ketjun, joka johdatti Kanadan maailmanmestariksi kotiyleisön edessä.


title: Connor McDavid

text: 2. maaliskuuta 2016 McDavid valittiin ensimmäisten pelaajien joukossa edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin. McDavid edusti Kanadaa MM-kilpailuissa 2016. Hän teki joukkueensa voittomaalin loppuottelussa Suomea vastaan.


title: Erkka Koskinen

text: Erkka Koskinen (s. 1977) on suomalainen basisti, joka tunnetaan heavy metal -yhtye Viikatteen basistina.


title: Erkka Koskinen

text: Toimittuaan Viikatteen keikka- ja sessiomuusikkona vuosien ajan Koskinen liittyi yhtyeeseen yhdessä Ari Taimisen kanssa vuonna 2004. Koskinen on ammatiltaan pianonvirittäjä ja on soittanut Viikatteen kosketinosuudet "Unholan urut" -levyltä alkaen. Viikatteen lisäksi Koskinen on soittanut ainakin yhtyeissä Pikku Kukka ja Tarmo.


title: Kansalaisvapaudet

text: Kansalaisvapaudet kattavat tyypillisesti vapauden orjuudesta, pakkotyöstä, kidutuksesta ja surmista, oikeuden vapauteen, turvallisuuteen, ilmaisunvapauteen, uskonnonvapauteen, lehdistönvapauteen, oikeudenmukaiseen oikeudenkäyntiin, omaisuudensuojan ja ruumiillisen itsemääräämisoikeuden.


title: Kansalaisvapaudet

text: Kansalaisvapauksien käsite on peräisin Magna Carta -asiakirjasta vuodelta 1215.


title: Kansalaisvapaudet

text: Freedom House käyttää muun muassa seuraavia kriteerejä mitatessaan kansalaisoikeuksia eri maissa:


title: Kansalaisvapaudet

text: Ilmaisun- ja uskonnonvapaus:Kokoontumis- ja yhdistymisvapaus:Laillisuusperiaate:Yksilön itsemääräämisoikeus:


title: Index of Freedom in the World

text:
Index of Freedom in the World (vapausindeksi, "Freedom Index", "Worldwide Index of Human Freedom") on Yhdysvaltalaisen Freedom House-järjestön vuosittain julkaisema kansalaisvapauksien tilaa kuvaava indeksi. Siinä kullekin maalle lasketaan useiden arvioitujen osatekijöiden perusteella indeksiarvo väliltä 0-10 ja arvion perusteella maat määritetään vapaiksi, osittain vapaiksi ja ei-vapaiksi maiksi.
Mittarin osatekijöitä ovat sananvapaus, uskonnonvapaus, taloudellinen valinnanvapaus, yhdistymisvapaus, kokoontumisvapaus, väkivallan ja rikosten määrät, liikkumisen vapaus, homoseksuaalien syrjintä ja naisten oikeudet. Raportin sivulla 58 luetellaan muita henkilökohtaisen vapauden indeksin osatekijöitä kuten tyttöjen ympärileikkaukset, ihmiskauppa, seksuaalinen väkivalta, kidutus, henkirikokset, pahoinpitelyt, uhat ulkomaalaisille, yleinen ja naisten liikkumisenvapaus, homoadoptiot sekä erot homo- ja heterosuostumusikärajoissa.


title: Index of Freedom in the World

text: Osatekijöistä voi laskea erikseen taloudellisen vapauden ja muun henkilökohtaisen vapauden.


title: Index of Freedom in the World

text: Vapaimmat maat vuonna 2008 olivat 1. Uusi-Seelanti (8,73), 2. Alankomaat (8,47), ... 5. Kanada (8,33) ... 7. USA, Tanska (8,30), 9. Japani, Viro (8,28) 11. Sveitsi, Norja (8,26), 13. Suomi (8,16) ... 16. Chile (8,12), ..., 39. Singapore (7,67), ..., 83. Turkki (6,37), ... 89. Venäjä (6,25), ..., 105. Israel (5,60), ..., 119. Syyria (4,67), ..., 122. Burma (3,72), 123. Zimbabwe (3,38).


title: Index of Freedom in the World

text: Taloudellinen vapaus: 1. Hongkong (9,02), 2. Singapore (8,75), 3. Uusi-Seelanti (8,22), 4. Chile (7,99), 5. Sveitsi (7,96), ... Suomi (7,54).


title: Index of Freedom in the World

text: Henkilökohtainen vapaus: 1. Alankomaat (9,5), 2. Uruguay (9,4), 3. Uusi-Seelanti, Japani, Norja (9,2), 6. Irlanti, Islanti (9,0), 8. Tanska, Viro, Portugali (8,9), 11. Suomi, Australia, Costa Rica, Espanja, Bahama, Malta (8,8), ... Singapore (6,6), Venezuela (6,5), ... Israel (4,4), Syyria (4,3) ... Zimbabwe (3,2).


title: Index of Freedom in the World

text: Vuoden 2008 vapausindeksiraportin ovat kirjoittaneet 13 akateemista tutkijaa ja ekonomistia neljästä maasta (mm. Goethe-University Frankfurt am Main ja Emory University). Raportissa myös korostetaan, miten huumeiden laittomuus ja sota huumeita vastaan on vähentänyt muitakin vapauksia.


title: Index of Freedom in the World

text: Demokratiaa mittari ei mittaa, vaikkakin kyllä sananvapautta, tiedotusvälineiden vapautta, toimittajien surmia, poliittisia vangitsemisia jne. Julkaisun mukaan demokratia voi olla vapautta parhaiten turvaava hallintomuoto mutta se voi myös vähentää vapautta. Demokratia (Economist Intelligence Unit -palvelun Democracy Index) korreloi voimakkaasti vapauden kanssa (0,79).


title: Gunther Cunningham

text: Gunther Cunnigham (s. 19. kesäkuuta 1946 München, Saksa) on yhdysvaltalainen amerikkalaisen jalkapallon valmentaja. Cunningham syntyi Saksassa yhdysvaltalaisen sotilaan ja saksalaisen äidin lapsena. Perhe muutti Yhdysvaltoihin Guntherin ollessa 10-vuotias. Cunnigham kävi Oregonin yliopistoa. Hän pelasi yliopiston joukkueessa tukimiehenä ja aloitti siellä myös valmentajanuransa vuonna 1969.


title: Gunther Cunningham

text: Vuosina 1969–1980 Cunningham valmensi yliopistotasolla. Yhden Kanadassa vietetyn vuoden jälkeen NFL:n Baltimore Colts palkkasi hänet puolustuksen linjan valmentajaksi vuonna 1982. Tästä alkoi ura NFL:n apuvalmentajana San Diego Chargersissa, Los Angeles Raidersissa ja Kansas City Chiefsissä, jossa Cunnighamin koordinaattorina johtamat puolustukset olivat liigan huippua.


title: Gunther Cunningham

text: Vuonna 1999 Chiefs palkkasi Cunnighamin päävalmentajakseen. Päävalmentajaura päättyi kahden keskinkertaisen kauden jälkeen potkuihin. Kaudelle 2001 Cunnigham siirtyi Tennessee Titansin tukimiesten valmentajaksi, mutta palasi Kansas Cityyn vuonna 2004 puolustuksen koordinaattoriksi. Vuonna 2009 Titansissa Cunnighamin kanssa yhteistyötä tehnyt Jim Schwartz palkkasi Cunnighamin Detroit Lionsin puolustuksen koordinaattoriksi. Cunningham jatkoi Detroitissa vuoteen 2016 asti. Hän toimi viimeiset vuodet puolustuksen apuvalmentajana. Keväällä 2017 70-vuotias Cunningham, 35:n NFL-kauden jälkeen, siirtyi analyytikoksi Pro Football Focus-verkkosivulle.


title: Gunther Cunningham

text: Gunther Cunnighamilla ja hänen vaimollaan Renéllä on kaksi lasta. Cunnighamista tuli Yhdysvaltojen kansalainen 6. huhtikuuta 2010.


title: Kristine Vikse

text: Kristine Bruvik Vikse (s. 1973) on norjalainen muotisuunnittelija, joka tunnetaan lasten- ja naistenvaatemallistoistaan. Vikse voitti vuoden 2012 Oslo Fashion Week -messujen ”Who’s Next” -palkinnon. Vuonna 2013 hänet valittiin 12 suunnittelijan joukkoon Mercedes-Benzin SL-sarjan lokakuussa järjestettyjen 60-vuotisjuhlallisuuksien suunnitteluun Lontoossa.


title: Kristine Vikse

text: Vikse aloitti toimintansa "MeMini"-lastenvaatemallistollaan vuonna 2006, jolloin hän myi vaatteita suoraan varastostaan  Haugesundissa. Vuonna 2012 hänen mallistoaan myytiin Norjassa yli 95 liikkeessä. Viksen mallistoja myydään Norjan lisäksi myös Ruotsissa, Suomessa, Britanniassa, Kanadassa ja Japanissa.


title: Kristine Vikse

text: Viksen muita vaatemerkkejä ovat "Birgit by Kristine Vikse" ja "Fragments of Norway".


title: Zorb-pallo

text: Zorb-pallo () eli ns. "ihmispallo" on noin kolme metriä halkaisijaltaan oleva läpinäkyvä muovinen pallo, jonka sisään mahtuu 1-3 henkilöä. Sitä käytetään mäen tai muun kaltevan pinnan laskemiseen.


title: Zorb-pallo

text: Zorb-pallo koostuu kahdesta sisäkkäin olevasta pallosta. Niiden välissä oleva ilmakerros toimii iskunvaimentimena ja suojaa sisällä olijaa. Zorb-pallossa voi olla myös valjaat, joilla "zorbbaaja" kiinnitetään paikoilleen laskun ajaksi.


title: Zorb-pallo

text: 1990-luvun alussa Uudessa-Seelannissa kehitetty laji on suosittua elämysurheilua erityisesti Keski-Euroopassa. Zorb-palloja löytyy myös Suomesta, muun muassa Vuokatista sekä useilta elämysmatkailua tarjoavilta yrityksiltä.


title: Zorb-pallo

text: Zorb-palloilla laskeminen on myös vaatinut kuolonuhreja. Esimerkiksi tammikuussa 2013 uutisoitiin venäläismiehen laskeneen pallolla alas laskettelurinteessä olleelta jyrkänteeltä ja menehtyneen.


title: Esa Viitanen

text: Esa Viitanen (s. 23. heinäkuuta 1969 Kaarlela) on entinen suomalainen jalkapallomaalivahti.


title: Esa Viitanen

text: Hän pelasi Veikkausliigassa kausina 1990–1997 yhteensä 128 ottelua. Kaudella 1991 hän voitti SM-hopeaa Mikkelin Palloilijoissa. Lisäksi Viitanen edusti liigaurallaan Kokkolan Pallo-Veikkoja, FC Jazzia ja Rovaniemen Palloseuraa.


title: Esa Viitanen

text: Esa Viitanen pelasi urallaan kahdesti myös ulkomailla. Talven 1990 hän vietti Englannissa Leeds Unitedin reservijoukkueessa. Vuonna 1994 Viitanen pelasi Ruotsin toiseksi korkeimmalla sarjatasolla IFK Luleåssa.


title: Naamio (täsmennyssivu)

text: Naamio voi viitata seuraaviin asioihin:


title: Härkebergan kirkko

text: Härkebergan kirkko () on Ruotsissa Enköpingin kunnassa sijaitseva kirkkorakennus, joka on Villbergan seurakunnan käytössä. Kirkko on rakennettu pääosin 1300-luvun alussa. Tornin sijasta kirkkoon kuuluu 1600-luvulla rakennettu kellotapuli.


title: Härkebergan kirkko

text: Kirkko tunnetaan erityisesti kalkkimaalauksistaan, joista suurinta osaa ei ole koskaan maalattu peittoon ja ovat siksi epätavallisen hyvin säilyneitä. Maalaukset on tehty luultavasti 1480-luvulla ja ne on päätelty Albertus Pictorin tekemiksi. Runkohuoneen maalauksissa tärkeimpänä teemana on kärsimystarina eli Jeesuksen kärsimys evankeliumien mukaan. Seinien maalaukset ovat vahingoittuneet ja epäselvät, koska ne kalkittiin piiloon 1700-luvulla ja otettiin esille 1930-luvulla.


title: Härkebergan kirkko

text: Kirkon ainoa keskiaikainen esine on 1300-luvulta peräisin oleva triumfikrusifiksi.


title: Maaret – tunturien tyttö

text: Maaret – tunturien tyttö on Valentin Vaalan ohjaama elokuva vuodelta 1947. Käsikirjoitus pohjautuu ulkopuolisilta hankittuun alkuperäisaiheeseen, joskin tuotantoyhtiöllä oli ollut valmisteilla saman niminen elokuva. Aiheiden yhtäläisyydet olivat kuitenkin vähäiset.


title: Maaret – tunturien tyttö

text: Elokuvan katsojamäärät olivat vuoden parhaat, ja se myytiin myös Norjaan, Puolaan ja Ruotsiin.


title: Maaret – tunturien tyttö

text: Vaikka elokuvaa juonen puolesta pidettiin aikalaisarvioissa yksinkertaisena ja teennäisenä, kriitikot kuitenkin mieltyivät siihen. Niin ohjaaja Vaala kuin kuvaaja Eino Heino – Raoul af Hällströmin mukaan "kaksi filmitaiteemme huipputekijää" – saavat monelta vuolaat kehut.


title: Maaret – tunturien tyttö

text: Myöhemmin televisioesitysten yhteydessä suhtautuminen viileni, ja elokuvaa käsitellään tuomitsevin sanoin. Mikael Fräntin mielestä elokuva on Vaalan heikoimpia, Antti Lindqvist huomauttaa että avuttomasta käsikirjituksesta tehty elokuva on "vaivaannuttavaa katsottavaa".


title: Habon kirkko

text: Habon kirkko () on Ruotsissa Habon kunnassa sijaitseva kirkkorakennus, joka on rakennettu puusta. Kirkko on rakennettu alun perin vuonna 1680. Se rakennettiin uudelleen vuonna 1716 ja sai nykyisen ulkoasunsa vuonna 1723. Kirkon torni on pelkästään koristeena eikä siellä ole ollenkaan kelloja, mutta vuonna 1760 rakennetussa kellotapulissa on kolme kelloa.


title: Sölvesborgin linna

text: Sölvesborgin linna on Ruotsissa Sölvesborgin kunnassa sijainnut linna, joka on nykyisin raunioina. Paikka on kuulunut vaihdellen sekä Ruotsille että Tanskalle ja on ollut asuttu ainakin 1200-luvulta asti. Nykyinen linna, jota kutsutaan nimellä Corps de logi, rakennettiin vanhan linnan paikalle 1800-luvulla.


title: Gåsevadholmin linna

text: Gåsevadholmin linna on Ruotsissa Kungsbackan kunnassa sijaitseva linna. Se on ollut olemassa 1300-luvulta asti. Vuonna 1531 hollantilaiset polttivat silloiset rakennukset, joiden oletetaan sijainneen noin 750 metriä pohjoiseen nykyisestä paikasta. Vuonna 1754 paikka siirtyi Itä-Intian komppanian johtajana toimineen Niclas Sahlgrenin omistukseen, joka rakennutti nykyisen päärakennuksen vuonna 1757. Rakennusten nykyinen ulkoasu on vuodelta 1856, jolloin ne rakennettiin uudelleen Adolf W. Edelsvärdin piirustusten mukaan. Nykyisin suuri osa linnasta on vuokrattu yksityiselle yritykselle ja tallit on vuokrattu Hallands ridgymnasium -koululle.


title: Lomin sauvakirkko

text: Lomin sauvakirkko on Lomissa, Opplandin läänissä, Norjassa sijaitseva sauvakirkko. Kirkko on rakennettu 1100-luvulla, ja sitä on entisöity vuosina 1633 ja 1634. Istumapaikkoja kirkossa on 350. Lomin sauvakirkko on yksi Norjan suurimmista sauvakirkoista. Puisen kirkon on suunnitellut Werner Olsen.


title: Kirjazz

text: Kirjazz on vuosittain heinäkuussa Kirjaslammen tanssilavalla Valkeakoskella järjestettävä yksipäiväinen jazz-tapahtuma. Kirjazzin konserteissa tuodaan esille ennen kaikkea paikallista ja nuorta kotimaista jazzosaamista.


title: Kirjazz

text: Kirjazz on järjestetty vuosittain kesästä 2009 alkaen. Tapahtumassa ovat esiintyneet muiden muassa OJ's Family, Grooving Jazz (Lenni-Kalle Taipale, Johanna Försti & Sami Pitkämö), Nieminen & Litmanen, Janna Hurmerinta sekä The Northern Governors. Vuodesta 2010 lähtien osana tapahtumaa on järjestetty myös erityinen jazzhaaste, jossa paikallisia eri alojen musiikin ystäviä haastetaan lavalle esittelemään taitojaan jazzin saralla. Haasteen ovat ottaneet vastaan mm. Jake Niska, Harri Marstio ja Sanna Saarinen.


title: Kirjazz

text: Kirjazzin järjestää Työväen Musiikkitapahtuma ry.


title: Henrik Duncker

text: Henrik Duncker (s. 27. elokuuta 1963 Helsinki) on suomalainen valokuvaaja, taiteilija ja rumpali. Hän asuu ja työskentelee Helsingissä, Suomessa sekä Liepājassa, Latviassa. Dunckerin kuvia on ollut esillä useissa näyttelyissä lähinnä Euroopassa ja niitä on julkaistu useissa kansainvälisissä lehdissä. Hän on julkaissut myös valokuvakirjoja. Henrik Duncker on soittanut rumpuja ja lyömäsoittimia useissa yhtyeissä vuodesta 1980 alkaen.


title: Mainostoimisto Ilme

text: Mainostoimisto Ilme on vuonna 1996 perustettu mainostoimisto, joka toimii Lahdessa, Tampereella ja Floridan Naplesissa, jossa Ilme avasi toimiston syyskuussa 2016, jolloin se täytti 20 vuotta. Se auttaa yrityksiä lyömään läpi myös Yhdysvaltain markkinoilla. Ilme USA:n ensimmäisiä asiakkaita ovat parturiliikeketju Mroom ja kasvihuoneteknologiaan keskittynyt Local Greens.


title: Mainostoimisto Ilme

text: Ilme on ollut tekemässä jääkiekkojoukkue Lahden Pelicansien mainosvideoita, jotka ovat levinneet sosiaalisessa mediassa ja keränneet kansainvälistä huomiota. Yritys voitti Pelicans kausi-ilmejulistesarjalla vuoden 2012 Kultajyvä-kisasta Hopeajyvä-palkinnon. Muita asiakkaita ovat olleet Scandic, Järvikylä, Valtra, Europcar, Stalatube, Uponor, Xamk ja Rengascenter.


title: Mainostoimisto Ilme

text: Vuonna 2008 perustetun osakeyhtiön perustajat olivat toimitusjohtaja Oskari Kariste ja suunnittelujohtajana toiminut Markus Heinonen. Kariste siirtyi 2012 hallituksen puheenjohtajaksi. Lahden Yrittäjät valitsivat Karisteen vuoden 2009 nuoreksi yrittäjäksi. Vuodet 2013-2015 toimitusjohtaja toimi Mikko Eskelinen. Syksystä 2015 lähtien Yrityksen operatiivisessa johdossa olivat Markus Heinonen, Jaakko Kaminen ja Joona Kallinen muodostaen Suomen oloissa harvinaisen toimitusjohtoryhmän. Vuodesta 2017 toimitusjohtajana on toiminut Joona Kallinen.


title: Mainostoimisto Ilme

text: Yrityksen liikevoitto on viimeisten viiden vuoden aikana vaihdellut 19,7 % - 32,8 % välillä. Vuonna 2014 liikevaihto oli 2,8 miljoonaa euroa ja henkilöstömäärä 26..


title: Happy

text: Happy voi tarkoittaa:


title: Norlannin kalliopiirrokset

text: Norlannin kalliopiirrokset ovat Ruotsin Norlannissa kallioon hakattuja kalliopiirroksia, joita tehtiin kivi- ja pronssikauden aikana noin 5 000−1 000 eaa.. Samoilla seuduilla tavataan myös kalliomaalauksia, joita tehtiin arviolta 4 000−500 eaa.. Ajallinen päällekkäisyys merkitsee sitä, että asukkaat tiesivät kummastakin tavasta tehdä kalliokuvia.


title: Norlannin kalliopiirrokset

text: Useimmissa kohteissa on vain muutama kalliopiirros. Poikkeuksia ovat "Glösan, Norrforsenin" ja "Nämforsenin" piirroskohteet, joista tunnetaan vastaavasti noin 65, 100 ja 2 400 piirrosta. Eri kohteiden kuviot ovat kuitenkin eri aikakausilta ja valaisevat hyvin piirrosten tradition muutosta. Kalliopiirroksia on kuitenkin tehty Norjan puolella huomattavasti aikaisemmin. Voidaan sanoa, että tapa on levinnyt sieltä Ruotsin erämaihin.


title: Norlannin kalliopiirrokset

text: Padjelantan kalliopiirrokset ovat pyyntikulttuurista poikkeavia piirroksia. Kallioon on hakattu kuvia ihmisistä, eläimistä, erilaisia viivoja ja merkkejä sekä kuva laivasta, jolla on masto. Näin tuore aihe viittaa myöhäiseen ajankohtaan. Kuvien tekijänä lienevät saamelaiset noin 800−1 300 jaa. Kohde sijaitsee 40 km Norjan rannikosta Sarek-tunturilla.


title: Norlannin kalliopiirrokset

text: Porsin kalliopiirrokset olivat Vuollerimin Porsin koskien kivikoissa olleet ja patoaltaan pohjalle jääneet kalliopiirrokset, joista ei ole säilynyt peitepiirroksia. Kuvakentän aiheena olivat kuulemma pienet hirvet ja venekuvat. Patoaltaan patotöiden vuoksi kallio räjäytettiin ennen asian tutkimista. Piirrosten löytöajaksi kerrotaan 1991, vaikka 1930-luvulla niistä on liikkunut tarinoita.


title: Norlannin kalliopiirrokset

text: Vaikka seuraavat piirroskohteet eivät ole enää meren rannikolla, on ne tekoaikanaan olleet siellä. Tämän vuoksi ne ajoitetaan myöhäiselle kivikaudelle tai pronssikaudelle.


title: Norlannin kalliopiirrokset

text: Nämforsenin kalliopiirrosalue on Ruotsin suurin yhtenäinen pyyntikulttuuriin liittyvä kalliopiirrosalue. Piirrokset sijaitsevat Ångermanälvenin Nämforsenin koskessa alueella, joka on noin 350 metriä pitkä ja 250 metriä leveä. Alueella sijaitsevat muun muassa saaret Notön, Brådön ja Laxön ja rantakallio Lillforshällan, joilta piirroksia on löydetty. Piirroksia on löydetty laskutavasta riippuen 2 300−2 400 kappaletta. Vanhimmat kuviot on tehty noin 4 000−3 500 eaa., mutta eniten niitä tehtiin noin 3 500−2 000 eaa. Nuorimmat kuviot sisältävät maaseudun pronssikaudelle tyypillisiä aiheita ja ne ajoitetaan 1 600−1 300 eaa.. Kalliopiirrosalueen tutkimusta rahoittaa säätiö, joka myös ylläpitää Nämforsenin Hällristningsmuseumia. Kuvien olemassaolo on tunnettu ainakin jo 1705 asti.


title: Norlannin kalliopiirrokset

text: Norrforsenin kalliopiirrokset sijaitsevat Umeåälvenin koskessa pienessä kalliosaaressa, jonka koko on 17m x 12m. Kohteesta voidaan löytää 9 kuvakenttää, joissa on yhteensä 97 kalliopiirrosta. Hirveä esittää 40 piirrosta, veneitä 10 piirrosta ja ihmisiä vain 1 piirros. Maankohoamisen takia alue nousi merestä vasta 2 100 eaa. ja arvellaankin, että piirrokset tehtiin pian tämän jälkeen eli noin 2 000 eaa. Kuviot löydettiin vuonna 1984.


title: Norlannin kalliopiirrokset

text: Laxforsenin kalliopiirrokset sijaitsevat Öre älvin Laxforsenin koskessa. Joen länsirannan kalliolla sijaitsee 2×1 metrin kokoinen piirtoalue, josta on löydetty seitsemän kuviota. Niistä 3 esittää venettä, yksi eläintä, kaksi jalanjälkiä ja loput tunnistamattomia kuviota. Laivat, jotka on tehty ääriviivoin, ovat 30−35 senttimetriä pitkiä. Vain yksi niistä on ehjä, kun muut laivat näkyvät vain osittain. Sekä jalanjäljet että eläin ovat 20−25 senttimetriä pitkät.


title: Norlannin kalliopiirrokset

text: Gärdenin kalliopiirrokset Krokomin kunnassa Jämtlandissa sijaitsevat pienessä purossa olevan kosken partaalla on kaksi kuvakenttää. Toinen niistä sijaitsee laakeassa kalliosaaressa kosken keskellä. Siihen on piirretty kaksi suurta eläintä ja niiden väliin pienempi eläin. Suurin eläin on 365 cm ja pienin vain 115 cm pitkä. Kuvien ikää on arvioitu piirrostyylin perusteella ja niiden arvellaan olevan mesoliittisia eli noin 9 800−8 500 BP eli 9 200−7 500 eaa.. Norjan puolella on löydetty vastaavanlaisia kuvia ja tekijät saattavatkin olla sieltä kotoisin. Toisessa Gärdenin kuvakentässä kuviot ovat pienempiä. Kaksi hirveä, joita toinen on alle 0,5 metriä pitkä, on piirretty aivan veden äärelle. Toisen hirven vieressä on hirven jalanjälki ja toisen hirven takaa lähestyvät ihmisen jalanjäljet ja hirven jalanjäljet. Tutkijoiden mielestä Nämforsenin ja Norrforsenin kuvat muistuttavat tyyliltään ja tekotavaltaan Gärdenin kuvia. Silloin kuvat olisivat edellisiä paljon nuorempia eli myöhäisneoliittisia. Kuviot löydettiin vuoden 1928 tienoilla.


title: Norlannin kalliopiirrokset

text: Glösan kalliopiirrokset, jotka sijaitsee Krokomin kunnassa Jämtlandissa, ovat pienessä purossa olevan kosken niskalla, joka on noin Alsenjärveltä 0,5 km pohjoiseen, olevalle kallioille hakattu 65 pientä kuvaa. Kuvat esittävät hirviä, jotka lähes kaikki ovat menossa samaan suuntaan. Mukana on myös kuvia kahdesta verkosta ja käärmeenkuva. Kuvien ajoitus on tuottanut päänvaivaa ja niitä on pidetty varhaisneoliittisinä tai korkeintaan 2 000 eaa. vanhoina. Kuvakenttä esittää ilmeisesti pyyntiä ja paikka on voinut toimia maagisen riitin suorituspaikkana. Läheltä onkin löydetty nuorempia pyyntikuopparivejä, jotka tukevat tätä päätelmää. Kuvista on kirjallisia mainintoja jo vuodelta 1685.


title: Norlannin kalliopiirrokset

text: Seuraavat kohteet sijaitsevat sekä lähellä toisiaan että lähellä Norjan kalliopiirroksia Trøndelagenissa, joilla on samoja kuvallisia ja aiheellisia piirteitä näiden kanssa.


title: Norlannin kalliopiirrokset

text:
Duvedin kalliopiirrokset sijaitsevat Indalsälvenin rautatiesillan alla ja sen vieressä kosken rantamilla kaksi pientä kuvakenttää. Toisessa kuvakentässä, joka on kooltaan 1,2×1 metriä, kuvataan kahta hirveä, josta toinen on 1,5 metriä pitkä. Toisessa kuvakentässä, joka on kooltaan 3,7×1,2 metriä ja sijaitsee 100 metrin päässä, on kolme pienempää hirvenkuvaa. Kuvat ovat yleensä veden alla ja tulevat näkyviin matalanveden aikana. Kuviot löydettiin 1998.
Landverkin kalliopiirrokset sijaitsevat Ånnsjön rannalla veteen viettävän sileäkallion pinnalla. Kaksi suurinta kuviota ovat verrattain suuret, mutta joukossa on muutama pieni piirros. Joukossa on joitakin katkelmia aiemmin näkyneistä kuvioista. Kuvakenttä on aivan tutkitun asuinapikan äärellä. Kuvioista on kirjallisia mainintoja jo 1891, mutta ne on löydetty aiemmin.


title: Norlannin kalliopiirrokset

text: Håltberguddenin kalliopiirrokset kuuluvat ilmeisesti saman väestön tekemään piirroskohteeseen kuin Landverkissakin, sillä näillä kohteilla on välimatkaa vain 3,0 kilometriä. Duvedin piirroksillekin on matkaa vain 17 kilometriä. Niemennokassa on kuvakenttä, josta on tunnistettu 10 hirven kuviota, 4 hirven katkelmaa ja joitakin tunnistamattomia kuvioita. Vuonna 1974 löytyi tämän kohteen läheltä lisää kuvioita. Ne löydettiin irtonaisesta paadesta, jossa on kolme tyyliteltyä eläinkuviota. Ne ovat 19−23 senttimetriä pitkiä. Kuvioiden välissä on joukko yksittäisiä iskun jälkiä ja kuvion katkelma. Paasi vietiin Jäntlandin lääninmuseoon, jossa se on osa pysyväisnäyttelyä. Kuviot löydettiin 1939.


title: Sigurd (nimi)

text: Sigurd on pohjoismainen miehen etunimi. Nimen muinaisskandinaavinen alkumuoto oli "Sigurðr", joka on yhdistetty "voittoa" tarkoittavasta sanasta "sigr" ja "vartijaa" tarkoittavasta sanasta "varðr". Nimen on tehnyt suosituksi skandinaavisen mytologian ja "Völsungain saagan" sankari Sigurd (isl. "Sigurðr"). Nimi on ollut 1100-luvulla myös kahdella Norjan kuninkaalla.


title: Sigurd (nimi)

text: Suomessa nimi Sigurd on vuoden 2017 loppuun mennessä annettu 1870 miehelle ja muutamalle naiselle. Sigurdin nimipäivä on suomenruotsalaisen kalenterin mukaan 10. tammikuuta.


title: Trevor Bayne

text: Trevor Bayne (s. 19. helmikuuta 1991 Knoxville, Tennessee) on yhdysvaltalainen autourheilija. Hän ajaa tällä hetkellä Amerikan suurimmassa moottoriurheilusarjassa NASCARissa Wood Brothers Racing -tallin riveissä, kilpailunumerolla 21.


title: Trevor Bayne

text: Bayne voitti vuonna 2011 kaikkien aikojen nuorimpana kuljettajana NASCAR:in arvostetuimman kilpailun, Daytona 500:n. Kyseessä oli juuri 20 vuotta täyttäneen Baynen uran toinen kilpailu ylimmällä tasolla, Sprint Cupissa.


title: Trevor Bayne

text: Bayne kertoi marraskuussa 2013 sairastavansa MS-tautia. Hänen aikomuksensa on kuitenkin jatkaa kilpailemista korkeimmalla tasolla.


title: Kirjaslammen tanssilava

text: Kirjaslammen tanssilava sijaitsee Mallasveden maisemissa, kävelymatkan päässä Valkeakosken keskustasta. Kirjaksen tanssikausi on viime vuosina käynnistynyt tavanomaisesti kesäkuun alussa ja päättynyt elokuun lopussa. Yli 60-vuotiaalla tanssilavalla palvelee myös terassi. Tanssien lisäksi lavalla järjestetään mm. Kirjazz - tapahtumaa vuosittain heinäkuussa. Kirjaslammen tanssilavaa ylläpitää Työväen Musiikkitapahtuma ry.


title: Kirjaslammen tanssilava

text: Vuonna 1951 Yhtyneet paperitehtaat anoi onnistuneesti Valkeakosken kaupungilta rakennuslupaa Esko Aron suunnittelemalle tanssilavalle ja ravintolalle. Tanssilava oli osa Kirjaslampea koskevaa suunnitelmaa, johon kuului myös maailmanpyörä, uimala sekä pienoisgolfrata. Neliöitä Kirjaslammen ja Mallasveden välissä sijaitsevalle lavalle ilmoitettiin 430. Tämä sisälsi yhä kunnossa olevan tanssilavan sekä ravintolaosan, joka on tosin aikojen saatossa purettu pois. Tansseja lavan valmistuttua pidettiin kesäisin usein. Muun muassa Uimaseura ja Hakan jaostot järjestivät tansseja Kirjaslammen lavalla 1950-luvun lopun ja 1960-luvun alun lavatanssien kulta-aikoina. Lavalla esiintyi tähtiä kuten The Renegades, Laila Kinnunen, Reino Helismaa ja Harry Aaltonen. Varsinkin uimaseuran Börje Suomela loihti toimikuntansa kanssa lammelle toistuvasti suosittuja tapahtumia. Juhannustanssien järjestämisestä taas vastasi perinteisesti juhannusjuhlatoimikunta.


title: Kirjaslammen tanssilava

text: Vuonna 1961 Kirjaslammen suvessa vietettiin uimaseuran järjestämää suurta juhlaa. Santa Marian kaappaus -spektaakkelissa Kirjaslampi muuttui Reino Helismaan näyttämöksi. Esitystä varten rakennetun laivan kannella esiintyi yhteensä noin 20 taiteilijaa. Esityksen jälkeen Kirjaslammen lavalla esiintyi Harry Aaltosen orkesteri solisteinaan Rita Grenae ja Nisse Sved. Myös Helismaa jatkoi hauskuuttamista tanssilavalla. Vuonna 1964 uimaseura järjesti jälleen suuremman tempauksen yhdessä Isku-veikkojen kanssa. Suuri kansainvälinen "Tähti-show" keräsi nimekkäitä esiintyjiä neljästä maasta. Päätapahtuma oli jälleen järjestetty uimalaan, jonka jälkeen halukkaat saattoivat jatkaa ilakointia tanssilavalla. Tapahtumassa esiintyivät Dario Campeotto, Eva Cars, Henry Theel, pikku-Kalle Hyden, Reino Helismaa, Raimo Pihlajamaa, Jukka Virtanen ja The Hit Makers. Tanssien järjestäminen lavalla kuitenkin hiipui 1960-luvun puolivälissä.


title: Kirjaslammen tanssilava

text: Kirjaslammen lavalla kuvattiin 1970-luvun alussa suomalaista elokuvaa. Veli-Matti Saikkosen "Takiaispallo" sai ensi-iltansa 11.9.1970 ja pääosaa esitti itse Kirka. Noin vuosi tämän jälkeen Yhtyneet Paperitehtaat vuokrasi lavan Säteri Oy:lle naruvarastoksi. 1970- ja 2000-luvun välisenä aikana Kirjaslammen lava on ollut vain satunnaisessa käytössä. Tänä aikana lavan omistus siirtyi Valkeakosken kaupungille ja rakennuksen ravintolaosa purettiin, kuten myös tätä lähellä sijainnut maailmanpyörä. Työväen Musiikkitapahtuma on viime vuosina järjestänyt Kirjaslammen lavalla muun muassa tansseja ja konsertteja. Vuonna 2004 Valkeakosken kaupunki luovutti lavan ja vuokrasi maaperän Työväen Musiikkitapahtumalle 10 vuodeksi. Lavan katto korjattiin heinäkuussa 2005, ja nyt tanssilavalla voi jälleen järjestää monipuolista ohjelmaa.


title: Jalen Rose

text: Jalen Anthony Rose (s. 30. tammikuuta 1973, Detroit, Michigan) on yhdysvaltalainen entinen koripalloilija, pelipaikaltaan heittävä takamies. Hän pelasi 13 vuotta kestäneellä ammattilaisurallaan kuudessa eri NBA-joukkueessa.


title: Jalen Rose

text: Ennen ammattilaisuraansa Rose oli osa Michiganin yliopiston kuuluisaa "Fab Fivea", johon kuuluivat myös vuoden 1993 ykkösvaraus Chris Webber, Juwan Howard, Jimmy King ja Ray Jackson.